
                                             סימוכין: 263289316
לכבוד 
פרופ' יוחנן שטסמן, מנהל רפואי

בי"ח "עמל ירושלים" (לשעבר הוד אדומים) (קוד מוסד 237C1)

רח' השיקמה 3

מעלה אדומים  90610

פרופ' שטסמן הנכבד,
הנדון :  סיכום הבקרה בבי"ח "עמל ירושלים" (לשעבר הוד אדומים)
1. בתאריך 9.8.16  נערכה בקרת פתע לפני חידוש רישוי בבית החולים מטעם  האגף לגריאטריה.
2. מטרת הבקרה הייתה לבחון את הטיפול הרפואי, הסעודי, ושל שאר מקצועות הבריאות וכן השירותים האחרים הניתנים למטופלים המאושפזים בבית - החולים.
3. בקרת צוות האגף לגריאטריה התבצעה באופן מדגמי במחלקה סיעודית ב', במחלקה לסיעוד מורכב תומך ב' ובמחלקה תת חריפה / גריאטריה שיקומית וכן בדיקת כוח האדם בבית החולים כולו.

4. המנהל הרפואי:
פרופ' יוחנן שטסמן
  
מ.ר. 11649
5. להלן הרכב הצוות ותחום בקרתו:
· רפואה


-
ד"ר ספואת אבו ריא, רופא בכיר באגף לגריאטריה.


· טיפול סיעודי
           
-       
גב' ויויאן רביד, מרכזת תחום בקרה ארצי בגריאטריה.
 
·       ד"ר דורית רובינשטיין, מרכזת תחום בקרה ארצי בגריאטריה.
· תזונה


-
גב' יוספה כחל, מרכזת תחום ארצי בגריאטריה.
·       גב' סיגלית לבונסקי, מרכזת תחום בקרה ארצי בגריאטריה.
· פיזיותרפיה

-
גב' חנה קפקא, מרכזת תחום בקרה ארצי בגריאטריה.

·       גב' ענת צח, מרכזת תחום בקרה ארצי בגריאטריה.
· ריפוי בעיסוק

-
דר' מעין כץ, מרכזת תחום בקרה ארצי בגריאטריה.
· עבודה סוציאלית

-
גב' אסתר נתיב- ארד, מרכזת תחום בקרה ארצי בגריאטריה.
גב' ניצה אורלין, מרכזת תחום בקרה ארצי בגריאטריה.
· קלינאות תקשורת
-
גב' אורלי ברגרזון ביטון- מרכזת תחום ארצי בגריאטריה.
·      גב' רוני כידור, מרכזת תחום בקרה ארצי בגריאטריה.
· בריאות הסביבה

-
גב' גרגורי רודשטיין, סגן מפקח ארצי לבריאות הסביבה.
· רוקחות


-
לא התקיימה בקרה.
· תשתיות ותחזוקה

-
מר  חיים פרקש, מרכז תחום בקרה ארצי  בגריאטריה.
· 
גב' סיגל קורדובה, מרכזת תחום בקרה ארצי בגריאטריה.
   
כ ל ל י   : 
בי"ח "עמל ירושלים" ממוקם בכניסה לעיר מעלה אדומים וצופה לעבר מדבר יהודה.
בית החולים משפץ כרגע את השטח שבו הייתה מלונית בכוונה להפכו למחלקה של 12 מיטות. 
נמצא חסר משמעותי ביותר בתקינת אחיות, המשפיע על איכות הטיפול הסיעודי. יש להשלים מיידית תקינת אחיות, בעיקר במחלקות לסיעוד מורכב תומך ובמח' המשולבת תת אקוטית וגריאטריה שיקומית. בנוסף יש למנות סגנית אחות ראשית.

נמצאו ליקויים משמעותיים בתחום בריאות הסביבה ויש לפעול לתיקון מיידי של ההערות.

בבית החולים מתקיימים תהליכים מוסדיים בנושא מניעת זיהומים, אך יש להמשיך ולשפר את המעקב ברמה המחלקתית. על בית החולים לשפר את ההתנהלות בנושא חיסון עובדים ולפעול על פי נהלי האגף לגריאטריה בתחום זה.
להלן מספר המאושפזים ברישיון מול מספר המאושפזים בפועל במחלקות השונות:
	סוג המחלקה
	מיטות ברישיון
	מספר מאושפזים בפועל

	סיעודית א
	36
	40

	סיעודית ב
	36
	39

	סיעוד מורכב תומך  א
	36
	33

	סיעוד  מורכב תומך  ב
	34
	37 מתוכם 3 שיקומיים

	תת חריפה
	30
	41 מתוכם 27 שיקומיים
14 תת-חריפה 

	סה"כ
	172
	204


הבקרה נערכה מדגמית במחלקה סיעודית ב', מחלקה לסיעוד מורכב תומך ב' ומחלקה תת חריפה/גריאטריה שיקומית.

לבית החולים אישור כיבוי אש עד 1.2.2017.
לבית החולים יש תעודת כשרות.

מצ"ב נספח א' - טבלה הכוללת הערכות צוות הבקרה, נספח ב' בו פירוט ממצאי בקרה, נספח ג'- פירוט כ"א ונספח ד' – רמת איכות הטיפול.

המנהל  הרפואי מתבקש להעביר עותק מדו"ח זה  לשאר חברי הנהלת המוסד ( למנהל האדמיניסטרטיבי ולמנהלת הסיעוד- אחות ראשית).

על הנהלת המוסד להודיע ללשכת הבריאות מחוזית ירושלים, ולאגף גריאטריה במייל pniot.geriatrya@MOH.GOV.IL, על תכנית תיקון התחומים לשיפור וזאת תוך חודש ימים מעת קבלת הדו"ח.

לשכת בריאות  מחוזית ירושלים מתבקשת לוודא תיקון הליקויים כפי שמצוינים.






בברכה,
 

[image: image1.png]lal

OPYIOPIN YT
DOYTIVOY NN NYMN
TPIONT PN



[image: image2.png]= Up19 "N
PN INY YNNI






העתקים:

מר משה בר- סימן טוב, מנכ"ל משרד הבריאות, ירושלים.
ד"ר ורד עזרא, ראשת מינהל רפואה, משרד הבריאות, ירושלים.
ד"ר אהרון כהן, ראש אגף גריאטריה, משרד הבריאות, ירושלים.

ד"ר דרור גוברמן, הממונה על הרישוי, משרד הבריאות, ירושלים.

ד"ר פנחס ברקמן, מנהל המחלקה לשירותים מוסדיים, אגף גריאטריה, ירושלים.
ד"ר חן  זמיר שטיין, רופאה מחוזית, לשכת בריאות ירושלים, מחוז ירושלים.
ד"ר איזבלה בראונשטיין, גריאטרית מחוזית לשכת בריאות ירושלים, מחוז ירושלים.
מר יוחנן סמואל, מרכז בכיר לנתוני בקרה ואיכות בגריאטריה, אגף גריאטריה, ירושלים.
גב' א. מרקוביץ, ממונה תאום ארגון ובקרה, אגף גריאטריה, משרד הבריאות, תל-אביב.
צוות בקרה ארצי.
נספח א' – ריכוז ציוני בקרה במחלקות השונות  

*לא התקיימה בקרה בתחום רוקחות 
	הציון
	טווח הציון
	הערכה מילולית

	1
	1-65
	נכשל

	2
	66-72
	טעון שיפור רב

	3
	73-79

	6
	94-100

נספח ב' -  ממצאי הבקרה והנחיות לתיקון
1.  
רפואה  :                                      

 מחלקה סיעודית:  86%
 מחלקות לסיעוד מורכב תומך:  90%
       מחלקה לגריאטריה שיקומית/תת-חריפה:  90%


 
בקרת העבודה הרפואית במוסד כוללת את התחומים הבאים :

1. עבודת המנהל הרפואי.

2. קבלה רפואית.

3. סיכום תכנית הטיפול בקבלה.

4. מעקב רפואי שוטף.

5. מתן הוראות רפואיות ותרופות לפי הנהלים.

6. מעקב בדיקות מעבדה.

7. בדיקה תקופתית.

8. ישיבות צוות רב מקצועי.

9. מעקב, רישום ומסקנות מדוחות אירועים חריגים (נפילות).

10. רפואה מונעת.

11. סיכומי מטופלים שעזבו את המוסד.

12. ייעוץ ותקשורת בין הרופא לשאר הצוות.
נתונים על התנהלות העבודה בכול בית החולים: 

המערך הניהולי: המנהל הרפואי הוא רופא מומחה בגריאטריה, בעל תואר 
אקדמי פרופסור. המנהל מעורב בתהליכי הניהול של בית החולים, ביחד עם 
המנהלת בתחום האדמיניסטרציה ובתחום הסיעוד. עבודת הצוות הניהולי  משתלבת
עם עבודת ראשי תחומים מקצועיים בנושאים הקשורים לפעילות  האינטגרטיבית
במטופלים במחלקות בית החולים. כמו כן, מעורב בקביעת נורמות תפעוליות פנימיות, 
בהתאם לצרכי המטופלים ולפי הנחיות משרד הבריאות, האגף לגריאטריה. 

כוח אדם רפואי:                                                                                                                                                               בבית החולים כולו עובדים  רופאים לא מומחים, כרופאי בית.  בנוסף למנהל הרפואי, במחלקות השונות עובדים רופאים מומחים בגריאטריה  ורופאה אחת מומחית בשיקום .
ס"כ 6 רופאים מומחים בהיקף של 3 משרות ועוד 7 רופאים תחומים.
תורנים וכוננים: בכול יום יש רופא תורן אחד וגם רופא כונן אחד במחלקות גריאטריה פעילה. הרופאה אחראית על הטיפול במחלקות הסיעודיות וזמינה בשעות הערב והלילה, במקרה הצורך.  

יועצים: קיים הסכם עם רופא מומחה במחלות זיהומיות, בעל תואר אקדמי פרופסור, המגיע לבית החולים לצורך קביעת מדיניות לטיפול בנשאי חיידקים עמידים ולשימוש מושכל בתרופות אנטיביוטיות . בנוסף, יש רופאים יועצים מומחים  בנפרולוגיה, באף אוזן וגרון ובטיפול תומך. 

זמינות שירות מעבדה, צילומי רנטגן, בנק דם: דווח שהושג הסכם שיתוף פעולה עם מכון "טרם" הנמצא בקרבת מקום, לצורך ביצוע בדיקות דם דחופות בכול שעות היום והלילה ושל צילומי רנטגן. במחלקות בית החולים הגריאטרי לא ניתנים עירויי דם, המטופלים מועברים לבתי חולים כלליים במקרה הצורך. 

התארגנות מוסדית לניהול הטיפול בנשאי חיידקים עמידים, מניעת זיהומים: בשיתוף הפעולה של רופא מומחה במחלות זיהומיות, הוקמה ועדה לניהול זיהומים, נקבעה מדיניות ברורה ברמה מוסדית. כתוצאה מיישום המדיניות למניעת התפשטות / הדבקה של מטופלים נשאי החיידקים העמידים בב"ח שוהים במחלקה אחת עם בידוד מגע. 

פעילות להעשרת ידע בתחום הגריאטריה במוסד עצמו: תהליכי העבודה במחלקות גריאטריה פעילה כוללים ביקורים של הרופאים, בהשתתפות הצוות הסיעודי ובמקרה הצורך, אנשי מקצועות בריאות. מתקיימות ישיבות צוות הרופאים לדיון על מקרים ועדכון מקצועי. התייחסות פרטנית לפי מחלקות: 
תחומים לשיפור ותיקון:
1. המעבר בין המחלקות לא מובנה והניידות בין המחלקות מבוצעת ללא קבלה חדשה ומותאמת בזמן מעבר בין המחלקות, בעקבות שינוי הסטאטוס של המטופלים.
מחלקות סיעודיות: 

כללי:  יש אישור למתן טיפול לווריד IV.

הרישום בתיק המטופל והתקשורת הבין צוותית מתבצע באמצעות תוכנת מחשב (paradigma care).  
חוזקים:
1. רופאת הבית של המחלקות הסיעודיות מכירה את המטופלים ותהליכי העבודה במחלקה, הקבלות, הרישום במעקב השוטף, בדיקות יזומות מתועדות במחשב. 

2. במחלקות הסיעודיות יש כוח אדם רפואי מוגדר היטב, מורכב מרופאת הבית העובדת בחצי משרה בכול אחת משתי המחלקות ורופא מומחה בגריאטריה, כיועץ בתחום מקצוע זה. 
תחומים לשיפור ותיקון:

1. על הצוות הרפואי להרחיב ולתעד את  הדיונים במקרים של מטופלים המקבלים טיפול מרובה תרופות (הערה מבקרות קודמות).
2.  על הצוות הרפואי לתעד את הנימוקים לגבי צורך במתן טיפול אנטי פסיכוטי (הערה מבקרות קודמות).
3.  על הצוות הרפואי להקפיד על תיעוד המעקב בחולים המקבלים טיפול דרך הוריד (יישום  נהלי משרד הבריאות, האגף לגריאטריה – נוהל רוחב 0.5.4 ) (הערה מבקרות קודמות). 
4. על הצוות הרפואי להקפיד על עדכון רשימת האבחנות עם אבחנות שנוספו במהלך האשפוז במחלקה.
5. להקפיד לתעד בדיקה וטיפול במיוחד במקביל למחלה חריפה.
6. לוודא מתן חיסונים לצוות המטפל, לתת הסברים לגבי הצורך בחיסון. 
7. חלק מישיבות הצוות מתקיימות ללא נוכחות הרופא.
המחלקות לסיעוד  מורכב תומך:

חוזקים 

1. במחלקה שנבדקה, הרופאה הבכירה בודקת את החולים החדשים ורושמת את תוצאות הבדיקה והמלצותיה לטיפול במעקב הרפואי השוטף. 

2. הרופאות מכירות היטב את המטופלים.
תחומים לשיפור ותיקון: 
1. להקפיד על התייחסות ובדיקת המצב הקוגניטיבי של המטופל בקבלתו ובמהלך האשפוז והתייחסות וטיפול בהתאם.
2. להמשיך ולשפר את רישום האבחנות בקבלה ובמהלך האשפוז, את חומרת הבעיות בגללן המטופל  הוגדר "סיעודי מורכב"  ולהתייחס לכך בדיונים בסיכום ובתוכנית הטיפול (הערה חוזרת). 

3. להקפיד על קיום דיונים על כול אחד מהמטופלים בישיבות הצוות הרב מקצועי בתדירות הנגזרת ממצבם הקליני, יציב / בלתי יציב. 
4. להקפיד על תיעוד המסקנות למניעת אירועים חריגים חוזרים  במעקב רפואי שוטף.  
5. לרוב המטופלים אין סיכום בישיבות הצוות הרב מקצועי.
6. להתייחס למדד הכאב  ולתת טיפול בהתאם.
המחלקה לגריאטריה שיקומית/ תת חריפה :

הטיפול בקשישים בסטאטוס "שיקום": 

כללי: כמו בבקרות קודמות, במחלקה גריאטריה תת חריפה מאושפזים קשישים הזקוקים לטיפול שיקומי ביחד עם חולים מוגדרים בסטאטוס ""תת חריף". צוות הבקרה בתחום הרפואה התייחס רק לאיכות  הטיפול בקשישים בסטאטוס "שיקומי", באמצעות כלי בקרה סטנדרטי של האגף לגריאטריה למחלקות גריאטריה שיקומית. 
כח אדם: במחלקה גריאטריה תת חריפה  עובדות שתי רופאות בית, ללא מומחיות, כול אחת במשרה מלאה ועוד שני רופאים, אחד מומחה בפנימית ובגריאטריה ואחרת מומחית בשיקום, כול אחת בחצי משרה. 

תהליכי עבודה של צוות הרופאים:  שתי רופאות הבית מטפלות בחולים שיקומיים ובחולים בסטאטוס תת חריף, ללא חלוקה ברורה,  נותנות מענה למטלות הרוטיניות במחלקה. הרופאה המומחית בשיקום מגיעה למחלקה כפעם בשבוע, מתייחסת  לחולים השיקומיים, קובעת תוכניות המשך טיפול. דווח שהמנהל הרפואי מקפיד להשתתף בישיבות הצוות הרב מקצועי . 

חוזקים:

1. כול אחת מרופאות הבית מכירה היטב את המטופלים הנמצאים בטיפולה.

2. ניהול הרשומה בתיק המטופל והתקשורת הבין צוותית ממוחשבים. 
תחומים לשיפור ותיקון:

1. להקפיד על בדיקה גופנית מפורטת ומותאמת בקבלה הרפואית, לדוגמה מטופלת עם צלוליטיס ברגל לא התייחסות בהתאם בבדיקה הגופנית של הגפיים או של  העור.
2. מומלץ לבצע מעקב מובנה על תוצאי שיקום במחלקה, תוך התייחסות לכול המאפיינים (תפקוד, קוגניציה, מחלות נלוות וגורמי הסיכון) של המטופלים
(הערה חוזרת).

3. בקבלה הרפואית, יש להתייחס למצבם הקוגניטיבי של המטופלים באמצעות מבחנים סטנדרטיים מקובלים בספרות המקצועית למטרה זו, כמו כן יש לתעד את פיענוח תרשימי א.ק. ג. נמצאו מספר מקרים  בהם הממצאים בקבלה לא תועדו, התרשימים המקוריים לא נמצאו ולא הייתה אפשרות להערכה דינמית של מצבם של החולים. 
4. על הרופאים הבכירים, מומחים בגריאטריה ובשיקום, לתעד את הממצאים בבדיקתם ואת המלצותיהם בתיק המטופלים. לרישום הייעוצים בתיקים של המטופלים יש תפקיד חשוב התורם להבנת המקרה, קביעת תוכנית הטיפול השיקומי, לאינטגרציה של תוכניות הטיפול של כול אחד ממקצועות הבריאות. המצב הנוכחי ובו, רופאי הבית "רושמים" את המלצותיהם של הרופאים הבכירים, אינו תורם לעדכון מקצועי של צוות המטפל ולעליה בסטנדרטים  הטיפולים  (הערה חוזרת).
5. להקפיד על תיעוד בזמן ומלא של ישיבות הצוות כולל נוכחות צוות בהתאם.
2.  
טיפול סיעודי  :



 
מחלקות סעודיות:  71%  ללא התייחסות לחוסר כוח אדם
מחלקות לסעוד מורכב תומך:  65%  ללא התייחסות לחוסר בכוח אדם
מחלקה לגריאטריה שיקומית/ תת חריפה:  70%  ללא התייחסות לחוסר בכוח אדם

נושאים מבוקרים – התייחסות לנושאים וקריטריונים בכלי הבקרה:
 
1. כוח אדם.  

2. אומדן סעודי ורשום.

3. תכנית טפול בקבלה לאשפוז.

4. מעקב סעודי.  

5. תרופות.

6. הבטחת סביבה בטוחה.
7. תקשורת.
8. הזנה והאכלה.

9. הפרשות.
10. היגיינה אישית ולבוש.
11. שמירת שלמות העור.
12. תנועתיות ותנוחה.
13. קשר עם המשפחה.
14. עדכון מקצועי.
15. הדרכה והערכת צוות.
16. טיפול בכאב.
17. זכויות החולה.
 


כללי:
בדומה לבקרות הקודמות, קיימת תחלופה של כלל הצוות, אך בעיקר של הצוות הבכיר בסיעוד. בשתי מחלקות אין אחות אחראית. האחות שהייתה סגנית של אחות הראשית, עזבה את תפקידה לפני יותר מחצי שנה ומאז היא מתפקדת גם כאחות ראשית, גם כנאמנת זיהומים, פצעים וניהול סיכונים וכרגע בשל העומס במחלקות מעבר לתמהיל הרישוי וחוסר בכוח אדם באופן כללי, גם כאחות מהשורה. סידור זה גוזל מיכולותיה לקבוע מדיניות ולפקח על הטמעתה בפועל בעשייה הסיעודית במחלקות המוסד ולהוביל את העשייה הסיעודית לרמה נדרשת. יש לציין שהמרת משרתה הניהולית למשרת אחות מהשורה מנוגדת לדרישת משרד הבריאות להעסקת אחות ראשית במשרת ניהול מלאה, במיוחד כשמדובר בבית חולים עם מורכבות של מטופלים וצרכים מרובים של השטח.

חוזקים בעבודת המוסד:

1. נהלים:  נכתבו מספר נהלים חדשים (נוהל טיפול בנפרוסטום, נוהל לטיפול בצנתר מרכזי, נוהל נטילת תרופות עצמאית במסגרת האשפוז).
כוח אדם: 

מחלקות סיעודיות:

אחיות: יש להשלים לתקן הנדרש (חסר של 0.8 תקנים).
מטפלים לפי דרישת התקן.
מחלקות לסיעוד מורכב תומך:

אחיות: חסר של 12.35 תקני אחיות (37%).
מטפלים: לפי התקינה הנדרשת.
מחלקה לגריאטריה שיקומית/תת חריפה:

אחיות:  חסר של 5.47 תקני  אחיות (36%).
מטפלים: לפי התקינה הנדרשת.
תחומים לשיפור ותיקון ברמה המוסדית:
1. כללי:
· הערות מבקרות קודמות לא תוקנו. מרבית הערות בבקרה זאת הן הערות חוזרות מבקרות קודמות.
· יש להקפיד כי אחיות מעשיות לא תחרוגנה מסמכויותיהן.  נכון ליום הבקרה לא נמצאו הבדלים בין הגדרת התפקיד של אחיות מוסמכות לבין אחיות מעשיות. אחיות מעשיות עושות אומדנים, מדריכות אחיות חדשות, בונות תכניות טיפול וכו'. יש להקפיד להתנהל לפי הנחיות מנהל הסיעוד בנושא זה.
2. כוח אדם :
· יש  לדאוג לגיוס סגנית לאחות הראשית, כך שתתבצע חלוקת עבודה ביניהן והן יוכלו לתת מענה כנדרש לבעיות המתעוררות בבית החולים. 
· על האחות הראשית לעבוד אך ורק כאחות ראשית ואין עליה "למלא פנצ'רים" במחלקות השונות!!
· יש להשלים תקינת כוח אדם בכל המחלקות לתקינה הנדרשת.
· יש לדאוג לגייס אחיות אחראיות מחלקה לכל מחלקות המוסד. בשתי מחלקות כבר תקופה ארוכה אין אחיות אחראיות מחלקה.
· יש להקפיד שאחריות משמרת תתבצע אך ורק ע"י אחיות מוסמכות ולא מעשיות.
3. נאמני נושא: יש למנות נאמני נושא בתחומים הנדרשים ולדאוג להכשרתם בקורסים ייעודיים בהקדם האפשרי, ע"מ לשפר את האיכות ובטיחות הטיפול הניתנת לאוכלוסיית המטופלים (ראו הערות מבקרות קודמות). 

4. טיפול פליאטיבי: יש לפעול לקידום הגישה הפליאטיבית ולדאוג לשלוח את  הצוות המטפל להכשרה תואמת בכל מחלקות בית החולים, אך במיוחד במחלקה לסיעוד מורכב תומך (ראו הערות מבקרות קודמות). 
5. הכשרת עובדים:   יש לשפר את טופס האוריינטציה של עובדים חדשים ולהקפיד על החתמתם על ההדרכה שמקבלים.   חת"ש:  בבדיקת רשימת המשתתפים במפגשי חת"ש נמצא כי השתתפות אחיות היא כמעט אפסית.
6. מניעת זיהומים:  לא קיימת מדיניות מוסדרת בנושא חיסוני עובדים. אין מעקב אחרי מספר עובדים שחוסנו כנדרש. עובדים נשלחים לקבל חיסונים בקופת החולים .

תחומים לשיפור ותיקון במחלקות הסיעודיות 
אומדן סיעודי: 
יש לבצע אומדן התנהגותי חוזר למטופלים הסובלים מאי-שקט, לאחר שינוי בטיפול הרגעתי ולהתייחס לרמת האיזון מחדש (ראו הערות מבקרות קודמות). בבקר יום הבקרה, במחלקה סיעודית א' נצפו מספר מטופלים באי שקט קיצוני, חלקם מוגבלים פיזית וחלקם מתהלכים עצמאית או באמצעות הליכון ואינם רגועים.   

מעקב סיעודי:  

אין מעקב עקבי אחרי בעיות שזוהו . לדוגמה: מטופל שאסף כדורי בונדורמין ולקח אותם ביחד, נמצא מטושטש במיטה, הדבר לא הוזכר בדיווח הסיעודי. לא תועד מעקב אחרי מצבו. מטופל אחר שברח מהמחלקה ונפל. אין אזכור בדיווח הסיעודי השוטף ואין מעקב אחרי מצבו.
טיפול תרופתי:
יש להקפיד על מתן התרופה למטופל, במועד חלוקת התרופות ולא להשאירם בכוסית בקרבת המטופלים. ביום הבקרה נמצאה כוסית עם כדורים ליד מטופלת מבלי שהיה ידוע למי לשייכם. בנוסף נמצאה כוסית עם אבקת חלבון ליד מטופל. בשיחה עם המטופל (צלול) מסר כי ייקח  את החלבון בשעות הערב!  יש להקפיד על ניקיונו של כלי לריסוק תרופות . יש להימנע ממצב שבו מטופל לא מקבל תרופה כי "עדיין לא סופקה". ביום הבקרה נמצא מטופל הסובל מפרקינסון קשה שלא קיבל את תרופותיו נגד המחלה. 
הבטחת סביבה פיזית בטוחה :
יש לבדוק את תקינות הציוד הנמצא במחלקות הסיעודיות, כולל:  חגורות/מעקות בטיחות, שולחניות, משענות לכפות רגליים בכל כיסאות הרחצה, תקינות חגורות ההגבלה וחגורות הרחצה (הערה חוזרת  מבקרה קודמת). 
ניידות ותנוחה: 
יש לדאוג שהמוסד יספק לכל מטופליו את כל הציוד הנדרש בהתאם למצבו של המטופל , ביום הבקרה נצפו מספר רב של מטופלים הנעזרים בציוד מיד שרה / עזר מציון, כולל כסאות גלגלים והליכונים. יש לוודא כי לכל המטופלים יהיו נעלים על רגליהם, גם למטופלים המרותקים לכסאות גלגלים ושאינם הולכים.

שלמות העור:  אומדן כף רגל סכרתית: נבדק תיק מדגמי ובו נעשה אומדן כף רגל סכרתי  לחולה קטוע שתי רגליים!!

הזנה והאכלה: יש להדריך שוב את המטפלים על דרך נאותה ומכבדת להאכלת מטופלים. למטופלים האוכלים באופן עצמאי ובעלי יכולות תפקודיות בתחום זה יש לספק סכום מלא. בחולים המוזנים בהזנה אנטראלית יש לרשום פרטים מלאים על שקיות הקנגורו ולא להסתפק בשם פרטי ללא פרטים מזהים נוספים. 

הפרשות: מניעת עצירות: קיימת תכנית טיפול למניעת עצירות שנבנתה במלואה על ידי דיאטניות ללא מעורבות של אחיות חוץ מאשר בהוצאה לפועל!

ישיבות צוות רב מקצועי: יש להקפיד על נוכחות צוות רב מקצועי מלא  בכל ישיבות הצוות. לא נמצא דיון במסגרת ישיבת צוות רב מקצועי על הסיבה וההחלטה של העברת מטופל ממחלקה אחת לאחרת בתוך המוסד.  ישיבת הצוות הרב מקצועי נערכה 17 ימים אחרי העברתו למחלקה החדשה!

תכניות טיפול: אין התייחסות בתכניות טיפול לבעיות ייחודיות של המטופלים כגון אי שקט, נפילות מרובות, בעיות התנהגות וכו'. 

המחלקה לסיעוד מורכב תומך:
ע"פ מצבת מטופלים – 45 מטופלים, 7 מהם הופנו לאישפוז בביה"ח בימים האחרונים, 38 מטופלים בפועל מתוכם :  2 סעודיים - 1 פרטי 1 מב"ר; 9 מטופלים נשאי חיידקים עמידים, 3 מטופלים עם נפרוסטום; 10 מטופלים עם קטטר שאחד מהם עם סופראפוביק;  20 מטופלים עם 43 פצעים; 3 מטופלים עם טרכיאוסטום; 11 מטופלים עם הגבלה פיזית;1 מטופלת בדיאליזה; 8 נתמכי חמצן. 4 מטופלים מוזנים באמצעות  peg ו- 8   מטופלים מוזנים דרך זונדה. 
תחומים לשיפור ותיקון
אומדן סעודי ורשום – בקבלה סיעודית יש להקפיד על ביצוע קבלה מלאה הכוללת אבחנות, טיפול תרופתי, נתונים משפחתיים, חברתיים אישיים ודמוגרפיים, הרגלים. יש להקפיד כי האומדנים של המטופלים יבוצעו אך ורק ע"י אחים ואחיות מוסמכים.
תכנית טיפול : יש לבצע תכנית טיפול תוך 48 שעות מהקבלה. ביום הבקרה נמצאו מספר מטופלים ללא תכנית טיפול, או תכנית טיפול חלקית שנמצאים במחלקה מעל לשבוע. יש להתייחס לכל הבעיות של המטופל כמו שינויים במשקל, עצירות, כאב, ירידה בתקשורת ולעדכן את תכנית הטיפול בהתאם (הערה מבקרות קודמות). יש לוודא כי המידע עליו מבוססת תכנית הטיפול תואמת לאומדנים שבוצעו והמידע שהתקבל מהמטופל ומבני המשפחה. אצל מספר מטופלים לא היה כל קשר ביניהם.

מעקב ודיווח סיעודי:  יש להקפיד לעקוב ולדווח על כל שינוי במצב המטופל, כולל לאחר שינוי בטיפול, אירוע חריג, כאב ועוד . כיום הדיווחים לקונים, לא משקפים את מצבו של המטופל , ללא התייחסות למצבו המשתנה וללא מעקב אחרי בעיות שזוהו. לדוגמה חולה שהופנה לבית החולים, ביום שליחתו אין פירוט על סיבת ההפניה וביום חזרתו מבית החולים אין שום התייחסות לאשפוז ולהמלצות בשחרור. 

כאב - יש להטמיע בקרב הצוות את חשיבות ביצוע ותיעוד אומדן כאב בכל מצב של חריגה מהמצב הרגיל של המטופל כמו מטופל עם החמרה בפצעים או לאחר אירוע חריף או חריג כמו נפילות/חבלות ולהתייחס לכך גם בדיווח סיעודי שוטף ובתוכנית הטיפול. יש להקפיד על מעקב השפעת הטיפול תוך זמן סביר, אצל מטופלים שזוהו כסובלים מכאב וטופלו תרופתית.

תרופות- יש ליידע על קיום נוהל חלוקת תרופות שעודכן לאחרונה ולפעול להטמעתו בקרב כל הצוותים הסיעודיים העובדים במחלקה. ביום הבקרה נמצאו ליד מספר מטופלים כוסיות תרופה עם תרופות שהמטופלים לא נטלו. יש לעדכן בדווח הסיעודי כל שינוי בהוראה לטיפול תרופתי מעבר לתיעוד הנשלף מרשומה הרפואית לרשומה הסיעודית. יש לדאוג לתעד ולעדכן את הוראת מתן החמצן באותה תדירות שבה מתעדכנות הוראות תרופתיות אחרות ולבחון את הנחיצות בהמשך המתן (ראו הערות קודמות).    
תקשורת - ישיבות צוות רב מקצועי- יש להרחיב בתיעוד הדיונים, לדאוג לאינטגרציה של המידע שדווח על ידי כל איש מקצוע לכדי תכניות טיפול עם חלוקת האחריות ליישומה ומעקב אחר היישום בשטח.
הזנה והאכלה – יש להקפיד על מעקב אחר מטופלים שמדווח כי קיימת ירידה במשקל, או קיים פער גדול משקילה קודמת. יש לבנות תכנית התערבות ולעקוב אחר יישומה. יש לדאוג לתוכנית גמילה מזונדה, בשיתוף צוות רב מקצועי, כולל קלינאי תקשורת ודיאטנית, כך שהגמילה תתבצע באופן מובנה. כיום יש במחלקה 8 מטופלים עם זונדה שלא נבדקה עבורם האפשרות הנ"ל.

בטיחות המטופל - אירועים חריגים - יש להקפיד על מילוי דוח אירוע גם במקרים של חבלה וקרעי עור הנוצרים כתוצאה מהעברות לא תואמות של מטופלים. יש לדאוג לתיעוד מלא של אירוע חריג, תוך התייחסות לכלל הסימנים כולל כאב, יידוע בן משפחה וציון שמו. יש להקפיד על  ניתוח הממצאים שהביאו לאירוע, בהסקת מסקנות ובקביעת המטרות להתערבות לשם הפחתת הישנות המקרים. יש לדאוג למעקב אחר יישומן בשטח (הערה מבקרות קודמות). 

שלמות העור - יש לתעד במעקב פצעים גם פצעים שנוצרו כתוצאה מאירועים חריגים ובו נפגעה שלמות העור הדורשת טיפול כמו בקרעי עור. יש להתייחס בתכנית ההתערבות למצבו התזונתי של המטופל, כחלק מהתערבות הסיעודית בתחום.

ניידות ותנוחה – יש להקפיד כי כל המטופלים שלגביהם נשקלה תכנית הולכה, היא אכן מיושמת. מטופל המסרב, יש לתעד זאת בדווח הסיעודי.

קשר עם משפחה – יש לתעד בהרחבה את המפגשים עם בני המשפחה, לציין את מטרת הפגישה, הגורם שנכח בפגישה ומהם הסיכומים שעלו.

עדכון מקצועי - יש לדאוג לבצע ארגון מחדש של ספר נהלים, כתיבה ועדכון של כל הנהלים הקיימים במחלקה. יש לבצע תהליכי הטמעה חוזרים של הנהלים בקרב העובדים כחלק  מההדרכה הכוללנית  במוסד. במהלך הבקרה נבדקו קריאת נהלים ע"י הצוות. מרבית חתימות האחרונות של הצוות על קריאת הנהלים היו משנת 2012. יש לוודא כי הכתוב בנוהל אכן מיושם ע"י הצוות. נמצאו אי התאמות ביישום חלק מהנהלים כמו טיפול בטרכיאוסטום ע"י אחים מעשיים ועוד.
שחרור / הפניית המטופל – בשחרור מטופל לביתו וגם בשליחת מטופל לבית חולים לאשפוז, או לחדר מיון יש לצרף מכתב סעודי מסכם הכולל את מצבו התפקודי של המטופל , הטיפול התרופתי אותו נטל באשפוז ואילו התערבויות / הדרכות שבוצעו.
טיפול פליאטיבי - יש לשלוח אחות להכשרה מתאימה ולפתח מערך הנותן התייחסות כוללנית המתאים לפרופיל המטופלים המאושפזים במחלקה עם דגש על כל האספקטים הפליאטיבים.
מחלקה לגריאטריה שיקומית/תת חריפה:

ע"פ מצבת מטופלים שהוצאה מהמחשב במועד הבקרה במחלקה שוהים 41 מטופלים:  3 סעודיים - 2 פרטי 1 מב"ר; 13 תת חריף ; 27 שיקומיים, מתוכם 9 עם ירידה תפקודית, 12 אורטופדיים ו- 5 נוירולוגים 
תחומים לשיפור ותיקון:

כללי-  על אחות אחראית להתעדכן בתוכנית ההתערבות השיקומית שנקבעת למטופלים במחלקה ולהיות שותפה לה מרגע קליטת המטופל עד לשחרורו. על האחות האחראית לחזק את מיומנותה בשימוש בתכנת המחשב ולהכיר את כל הפונקציות הקיימות בו (ראו הערות מבקרה קודמת).
קבלה סיעודית-  יש להקפיד על ביצוע אנמנזה סיעודית מקיפה בקבלת כל מטופל חדש במחלקה גם אם הוא מטופל ותיק במוסד ולתעד את המידע בהתאם ברשומת המטופל (ראו הערות מבקרה קודמת). 

דיווח סיעודי -   הדיווח הסיעודי קצר ולא ממצה, ללא התייחסות להתקדמות המטופל בתהליך השיקום (הערה מבקרות קודמות). 
תכניות טיפול-  בבדיקה מדגמית של רשומות מטופלים ע"פ הסטאטוס של תת חריף ושיקומי נמצא כי לא נבנית תכנית טיפול ייעודית הנותנת מענה למצבם השונה של המטופלים המוגדרים כתת חריף ולאלו המוגדרים כשיקומיים. כן לא קיימת התערבות סיעודית מובנת מותאמת (ראו הערות מבקרות קודמות).  יש להתייחס לבעיות הייחודיות של המטופלים בדגש מיוחד על מצבם התפקודי והתקדמותם בתהליך השיקום ולבנות תכנית סיעודית בהתאם הכוללת יעדי שחרור, מעבר לתוכנית שנקבעה לו ע"י מקצועות הבריאות האחרים (הערה מבקרה קודמת). 
מעקב סיעודי:  יש להרחיב התייחסות למצבו המשתנה של המטופל (הערה מבקרה קודמת). 
בטיחות המטופל: יש להקפיד על עקביות במעקב ודווח על אירוע חריג. יש לשפר ניתוח הממצאים ולהסיק מסקנות אופרטיביות.
עדכון ידע - יש לשלוח את האחות האחראית וגם אחיות נוספות בצוות להשתלמות בשיקום  על מנת להגביר את המודעות לחשיבותה ומרכזיותה של האחות העובדת בגריאטריה שיקומית כמתאמת הטיפול ( הערות מבקרות קודמות). 

ביגוד והלבשה -  כל המטופלים במחלקה לבושים בפיג'מות. מומלץ על ביגוד אישי כחלק מהתהליך השיקומי והחזרה לשגרה. בנוסף יש להקפיד על הנעלה מתאימה ובטיחותית על מנת להפחית סכנה לנפילות (הערה מבקרות קודמות).

שיחות עם משפחות - יש לפרט ולתעד את תוכן השיחות הנערכות עם המטופל ו/או עם משפחתו, כולל תאום ציפיות, הסבר על התקדמות בהשגת יעדי השיקום על מנת לבנות התערבות מותאמת (הערות מבקרות קודמות). יש לידע את המשפחה על כל שינוי במצב המטופל והטיפול הניתן לו כדוגמת אירועים חריגים, הגבלה פיזית, שינוי בטיפול ועוד.  

שחרור / הפניית המטופל- יש לתכנן את תכנית שחרור המטופל מהקבלה ולהציב מטרות ישימות לשחרור.  בשחרור מטופל יש לצרף מכתב סעודי כנדרש, הכולל מצבו התפקודי של המטופל טרם האשפוז במהלך האשפוז ובסיומו, מצבו הקוגנטיבי והרגשי, האם הודרך במהלך האשפוז ולגבי אילו נושאים, לאן הוא משתחרר ובאם נוצר קשר עם הקהילה לקראת שחרור.
כאב- יש להקפיד על מעקב והערכת השפעת הטיפול התרופתי נוגד כאב שניתן למטופלים כאובים שטופלו או כאלו שמקבלים טיפול קבוע בשל כאב כרוני.
ג.  תזונה: 
מחלקות סיעודיות:   85%
מחלקות לסיעוד מורכב תומך :   82%
מחלקה לגריאטריה שיקומית/תת חריפה:  87%

הנושאים הנבדקים הם:

1. תפריט: רישום, גיוון, כמויות חומרי גלם, מזונות מיוחדים.

2. ציוד: קיום ותקינות הציוד במטבח, מטבחונים ובמחלקות והשימוש בו.
3.  כוח אדם.
4. רשומות במחלקות, ישיבות צוות.
5. טיפול תזונתי: רישום תוכנית תזונתית, המלצות ויישום בשטח.

כח אדם כללי :

· בבית החולים עובדות שתי דיאטניות (דיאטנית אחראית עם ותק של שנה במוסד ודיאטנית עם ותק של שנה וחצי במוסד) . בחודש האחרון הדיאטנית הותיקה הורידה 7 ש"ש אותן אמורה להשלים דיאטנית נוספת שתיקלט לעבודה בהמשך. 
· יש לציין שהדיאטנית נותנת שעתיים  לדיאליזה הקהילתית מתוך השעות המוקצות למחלקות סיעוד מורכב.
· שעות ניהול – 2 ש"ש.
· במחלקות סיעודיות - 15  ש"ש
     מחלקת לסיעוד מורכב תומך- 38 ש"ש.

     מחלקה לגריאטריה שיקומית/תת חריפה- 20 ש"ש.

שירות התזונה

חוזקים:

1. יש לשבח את ההתקדמות שחלה בשירות התזונה בשנה האחרונה על ידי הדיאטנית האחראית- התפריט שונה וכיום יש מגוון גדול יותר של מנות לבחירה, כולל העשרות מזון. 
2. דיאטנית ראשית פועלת על פי תכנית עבודה שנתית, ועמדה ברוב היעדים שהוגדרו. 

3. קיים שיתוף פעולה עם קלינאי תקשורת .
4. שירות התזונה שותף בתהליכי העבודה של הועדה הפליאטיבית המוסדית. 

5. הופעל פרויקט 'ארוחת חג' למטופלים ממוצא רוסי סביב תחילת השנה האזרחית. הפרויקט בוצע בשיתוף מרפאה בעיסוק והמטבח. לאחרונה החל פרויקט מניעת עצירות בשיתוף סיעוד, תזונה ופיזיותרפיה.
6. מיושמת שיטת חלוקת העשרות מזון ומזונות לא שיגרתים באמצעות מדבקות אישיות.
מערך המזון כללי

· במרץ 2016 הוחלפה חברת ההסעדה החיצונית שמספקת מזון לבית החולים. במטבחון הכללי מכינים דייסה, ביצים, פודינג מועשר, סלט ירקות וטוחנים את המזון למטופלים המקבלים מזון במרקם דייסתי. במחלקות נרכשו בלנדרים לטחינת פירות.
· יש שלושה תפריטים מחזוריים.

· הקייטרינג מאפשר הזמנת מגוון מנות ומזונות לא שגרתיים לשיפור איכות החיים של המטופלים. 
תחומים לשיפור ותיקון:
איכות ובטיחות המזון:

1. יש חישוב של המתכונים הסטנדרטים שסיפק הקייטרינג. יש לוודא שהקייטרינג אכן עומד במתכונים על ידי ביקור פתע יזום בחברה. בביקור יש לבדוק חומרי גלם, סוגי הבשר שבשימוש, איכות התבלינים, שימוש במזון תעשייתי. יש לוודא שקיימת הלימה בין בישול המזון לחישוב.
2. ביום הבקרה לא נמצאו מאזנים לשקילת מנות במטבח. המאזנים היו בידי הדיאטנית במחלקה. חשוב לרכוש מאזנים נוספים למטבח. מאזני השקילה מאפשרים לצוות מערך המזון ולדיאטניות בדיקה של כמויות חומרי הגלם ומשמשים לבקרה על תהליכי אבטחת איכות במטבח.
3. יש לרכוש תוכנה המסייעת בחישוב המתכונים וחישוב צריכת מזון (הערכה תזונתית) למטופלים, כדוגמת תוכנת 'צמרת'.

4. הכנת 'הבלנדר' (מזון במרקם דייסתי)- אין לטחון מנה עשירה בפחמימות עם הירק (הערה חוזרת). יש להפריד בין סוגי המנות. יש לעבוד שוב מול עובדי המטבח ולהדריך אותם לגבי הכנת הבלנדר (גודלי מנה, מרקם מתאים, שינוע). 

5. לא נמצאו דוגמאות מזון של ארוחות בוקר וערב של יום ויומיים לפני הבקרה. יש לשמור דוגמאות מזון של כל המנות כולל סלט ירקות ודייסה ל-72 שעות (הערה חוזרת). 
6. שעות הארוחות- ארוחת הבוקר מוגשת מאוחר ונמשכת עד 9:15 (ניצפה ביום הבקרה). הפער בין ארוחת הבוקר לצהרים קטנה מידי (ארוחת צהרים מוגשת סביב השעה 12:15). יש לערוך חשיבה רב מקצועית בכל מחלקה על מנת לטפל בנושא. 
7. טמפרטורת המזון- מבדיקת מעקב טמפרטורת המזון במחלקה נמצאו טמפרטורות לא תקינות. יש לערוך בקרת איכות על תהליך רצף טמפרטורה החל מהקבלה של המזון מחברת הקייטרינג ועד לחלוקה במחלקה ולבצע שינויים בהתאם לממצאים. 
8. יש להסיק מסקנות ולקבוע דרכי שיפור על בסיס המידע בסיכום ביקורי הדיאטנית  בארוחות ערב וביתר הארוחות.

רישום וגיוון התפריט:

9. פירות- לא הייתה הלימה בין הרשום בתפריט  לבין הפרי שהוגש בפועל.
מחלקות סיעודיות 
כח אדם: סה"כ הוקצו 15 שעות שבועיות לעבודה במחלקות אלה. בחודש האחרון לא ניתנו כל השעות למחלקה סיעודית ב' עקב הורדת יום עבודה של  דיאטנית המחלקה. הדיאטנית הראשית נתנה גיבוי למחלקה אך לא השתתפה בישיבות צוות הרב מקצועי.
תחומים לשיפור ותיקון:

טיפול תזונתי:

נבדקו מספר רשומות של מטופלים במחלקה סיעודית ב'.  המעקב אחר מצבם התזונתי של המטופלים טוב . יחד עם זאת:
1. יש לבצע רישום צריכת מזון עד חודש מהקבלה כבסיס לקביעת אבחנה תזונתית ולבניית תוכנית טיפול תזונתית.
2. למרות שלמטופלת נרשם תפריט אישי והוא תלוי במטבח המחלקה, לא תועד התפריט ברשומה התזונתית כנדרש.
3. יש לתעד ברשומה התזונתית מסקנות שעלו מתוך הדיונים בישיבת הצוות הרב מקצועי.
4. רישום תוסף תזונה: בקרדקס רשום שם המולטי ויטמין בתוספת המילה polyvit. יש לתקן את הרישום. 
תצפית ארוחת צהריים (סיעודית ב'):

5. מזון במרקם דייסתי- ההגשה על הצלחת המחולקת לא הייתה אסטטית. מרק טחון נוזלי הוגש בצלחת המחולקת ולא בנפרד. יש לשים לב לאופן ההגשה, מתן כל פריט מזון בנפרד (3 מנות נפרדות).
6. התאמה לתפריט: למטופלים האוכלים מנה רכה ובלנדר הוגשה מנת ג'לי במקום פרי . יש להגיש פרי טחון בארוחות צהרים (הערה חוזרת).
מחלקה לסיעוד מורכב תומך :
כוח אדם: שתי דיאטנית עובדות במחלקות לסיעוד מורכב תומך, סה"כ  38 ש"ש בימים א'-ה'.

תחומים לשיפור ותיקון:

רשומות מחלקתיות

1. נהלים פנימיים: אין נהלים פנימיים ייעודיים למחלקה לסיעוד מורכב תומך. רצוי לשתף את הצוות הרב מקצועי בבניית נהלים פנימיים, לדוגמא נוהל הזנה אנטראלית.
הבטחת איכות

2. במדידת כמות מזון ייעודי להזנה אנטראלית יש להשתמש במשורה ולא  על פי השנתות שעל שקית ההזנה.
3. לאחר פתיחת מיכל מזון ייעודי יש לאחסנו במקרר. 
התנהלות הטיפול התזונתי:

4. תכניות טיפול: יש לפרט מועדי מעקב ולתעד מטרות טיפול בכל שינוי במצבו התזונתי של המטופל.
5. ישיבות צוות רב מקצועי: יש לתעד סיכום ומסקנות מדיונים בישיבות הצוות הרב מקצועי.
תצפית ארוחת צהריים 
6. בשעה 12:50 נשארו מטופלים מעטים בחדר האוכל, מחלקת האוכל והמטפלים היו עסוקים בפינוי וניקוי חדר האוכל והמטבחון. יש לאפשר סביבה מעודדת אכילה בהיבט של מרחב הזמן ומיצוי ההנאה מהמזון. להימנע מפעילויות המעוררות תחושה של זירוז וסיום הארוחה (ניקיון ופינוי).

7. מנות הדג בארוחה לא הספיקו לכל המטופלים שביקשו לכבד את מנהגם הדתי לאכול דגים בתקופה שבין ראש חודש אב לתשעה באב. יש לבדוק היכן היה הכשל בתהליך על מנת שמקרים כאלו לא יישנו.
מחלקה לגריאטריה שיקומית/תת חריפה
כללי:      

· אומדן תזונתי SNAQ מבוצע על ידי הסיעוד. 

· שינוי הקייטרינג מאפשר מתן דיאטות מיוחדות כמו דל מלח ודל אשלגן והתייחסות להעדפות ובקשות של מטופלים.

תחומים לשיפור ותיקון
1. אין תפריט ייעודי  למחלקה לגריאטריה שיקומית , פרט לביסקוויטים וקרקרים שמוגשים בבוקר.
2. רשומות מחלקה: יש להנגיש דפי מידע רלוונטיים בתזונה בשפות שונות.
התנהלות הטיפול התזונתי:

3. יש לבצע הערכות חוזרות תוך עשרה ימים למטופלים כאשר נמצאSNAQ   תקין בקבלה.
4. הדיאטנית לא משתתפת בכל ישיבות הצוות הרב מקצועי. יש לבנות נוהל פנימי המגדיר על פי קריטריונים מקצועיים באלו ישיבות צוות יש חובת השתתפות דיאטנית. 
תצפית ארוחת צהריים :

אופן חלוקת המזון ייחודי למחלקה לגריאטריה שיקומית ונבחנת יעילותו.

חלוקת המזון: 
במטבח המחלקה מחלקת האוכל מכינה צלחות בקומבינציות שונות של מזון. הצלחות עם המזון מונחות על עגלה שאיתה מסתובבים בחדר האוכל.  

תחומים לשיפור ותיקון:

5. מספר קומבינציות מזון מוגבל. 
6.  הגשה מהירה, ללא מתן אפשרות בחירה של המזון על ידי תשאול והצגת הצלחות.

7. בלנדר פירות ניתן בכוסות חד פעמיים. אופן הגשה זה עלול להקשות על אכילה עצמאית ואינו מכבד.  יש להתייעץ עם מרפא בעיסוק ופיזיותרפיסט בעניין.

8. המזון הדייסתי הוגש בצורה לא אסטתית – מרק טחון בצלחת ולא בקערית מרק והירקות טחונים עם הפחמימה (אין הפרדה בטעמים ובסוגי מזונות).
מכתבי שחרור

9. נכתבים על פי שיקול דעת הדיאטנית אך, אינם משולבים במכתב השחרור הכללי.

סיכום:

בשנה האחרונה נכנסה לתפקיד מנהלת שרות חדשה. עם היכנסה לתפקיד בוצעו שינויים משמעותיים בתחום מערך המזון (החלפת חברת הסעדה, חלוקת העשרות ועוד).  למרות השינויים עדיין ישנן הערות חוזרות מהותיות כמו: הפרדת סוגי מנות במרקם דייסתי, הגשה אסטתית של מזון במרקם דייסתי, הגשת פרי ועוד.

יש להמשיך ולפעול לקידום תהליכי עבודה תקינים ולהטמיע את תהליכי העבודה החדשים המאפשרים שיפור באיכות חיי המטופלים. כל זאת, יתאפשר במידה ושרות התזונה יזכה לתמיכה של ההנהלה והצוות הרב מקצועי.

כמו כן, מומלץ לשלוח את הדיאטנית החדשה לקורס תזונה בגריאטריה שיחל בתחילת שנת 2017 ולהוציא דיאטן/ית  להשתלמות בתחום הטיפול הפליאטיבי.

1. פיזיותרפיה  : 

מחלקות סיעודיות:   80%

מחלקות לסיעוד מורכב תומך :   80%
מחלקה לגריאטריה שיקומית/תת חריפה:   86%
כללי

היקף כוח אדם:

בבית החולים עובדים 6 פיזיותרפיסטים בהיקף כולל  של  186.5 שעות שבועיות, מתוכן 10 ש"ש מוקדשות לניהול השרות ושאר השעות מוקצות למחלקות על הפירוט בהמשך. לעזרתם שתי עובדות כוח עזר העובדות  51 שעות בשבוע. מתוכן 21  שעות על ידי עובדת שסיימה לימודי פיזיותרפיה אך אין לה תעודת מקצוע.
ארגון השרות:

השירות ניתן בימים א'-ה' בין השעות 8:00-15:30.

לכל מחלקה מונה פיזיותרפיסט אחראי.

תקשורת תוך צוותית:

ישיבות צוות מתקיימות אחת לחודש בימי שני כשכל הצוות נמצא במקום. הישיבות מתועדות.

נהלי עבודה פנימיים:

רישום ותיעוד:

התיעוד מתבצע באמצעות רשומה ממוחשבת בתכנית "פרדיגמה".

חדר פיזיותרפיה וציוד טיפולי:

בבית החולים מכון פיזיותרפיה אחד בקומת המחלקה לגריאטריה שיקומית. למכון מגיעים מטופלים מכל המחלקות. החדר מצויד במרבית הציוד הנדרש.

מעורבות בהזמנת ציוד:

מנהל השרות הכין תכנית רכש רב שנתית להשלמת הציוד החסר. החל מנובמבר 

2016, בכל חודש, נרכשים שני כסאות גלגלים. כמו כן, נרכשו השנה כ 35 כריות 

מושב לכיסאות הגלגלים.

התאמת ציוד ואביזרי עזר: 

הציוד לניידות וישיבה הקיים בבית החולים עדיין אינו עונה על הדרישות והצרכים ולכן חלק ממשפחות המטופלים נשלחות להביא ציוד מארגוני השאלה.

קיים תהליך להנפקת ציוד למטופל ולהחזרתו בתום תקופת האשפוז. מלאי הציוד מנוהל על ידי עובדת כוח עזר.

הפיזיותרפיסטים מכינים מספוג אביזרי עזר בהתאמה אישית, לתמיכת ישיבת המטופלים בכיסא הגלגלים.

תקשורת בין צוותית:

התקשורת עם המחלקות מתועדת באמצעות המערכת הממוחשבת.

כל פיזיותרפיסט משתתף בישיבות הצוות הרב מקצועי במחלקתו.

הדרכה:

הדרכת עובד חדש מתקיימת ומתועדת  כנדרש.

הדרכה לכל הצוות בנושא נפילות בגיל המבוגר נערכה במרץ 2016.

הדרכות שוטפות ניתנות בכל המחלקות, כל ההדרכות מתועדות.

השתלמויות והעשרה:

חלק מהפיזיותרפיסטים השתלמו השנה בתחומים מקצועיים.

דגשים למחלקות  הסיעודיות:    

היקף כוח אדם וארגון השרות:

במחלקות הסיעודיות עובדות 3 פיזיותרפיסטיות בהיקף כולל של 40 ש"ש. באחת המחלקות עובדת פיזיותרפיסטית אחת, 20 ש"ש, 3 ימים בשבוע. במחלקה השניה עובדות שתי פיזיותרפיסטיות – אחת ארבעה ימים בשבוע (15 ש"ש) והשניה אחת לשבוע (5 ש"ש). 

הערכת מטופל בפיזיותרפיה ותיעוד:

הערכה ראשונה והערכות חוזרות נערכות למטופלים במועד הנדרש.

התאמת ציוד ואביזרי עזר:

ניכר כי מושקע מאמץ בהתאמת כסא הגלגלים והאביזרים הנלווים לישיבה לצרכי המטופלים.

תהליך וסוג טיפול (פרטני, בקבוצה):

טיפול בקבוצה ניתן אחת לשבוע, בחדר האוכל במחלקה.

תקשורת בין צוותית:

רשימת מעקב הליכה, הכוללות את מרחק ההליכה ומידת העזרה לה נזקק המטופל, תלויות במחלקה וחתומות ע"י המטפלים המבצעים.

השתלמויות והעשרה:

הפיזיותרפיסטית האחראית על אחת המחלקות השתלמה בתחומים רלוונטיים לגריאטריה, פיזיותרפיסטית נוספת השתלמה בתחום של טכנולוגיה לישיבה וניידות. פיזיותרפיסטית נוספת לא השתלמה כלל.

דגשים למחלקות לסיעוד מורכב תומך :     

היקף כוח אדם וארגון השרות:

במחלקות לסיעוד מורכב תומך עובדים שלושה פיזיותרפיסטים בהיקף כולל של 40 ש"ש. באחת המחלקות עובדות שתי פיזיותרפיסטיות: האחת, 15 ש"ש, ארבעה ימים בשבוע, והשנייה – 5 ש"ש. במחלקה השניה עובד פיזיותרפיסט אחד בהיקף של 20 ש"ש, חמישה ימים בשבוע. מסייעת לו עובדת אשר סיימה את לימודי הפיזיותרפיה, אך טרם קיבלה תעודת מקצוע. היא מטפלת במטופלים וחורגת מהגדרות התפקיד של כוח עזר בפיזיותרפיה. 

הערכת מטופל בפיזיותרפיה ותיעוד:

למרבית המאושפזים קיים תיעוד של הערכה ראשונה בקבלה והערכות חוזרות.

התאמת ציוד ואביזרי עזר:

ביום הבקרה נמצאו מספר מטופלים שישיבתם לא היתה נוחה ובטיחותית.

תהליך וסוג טיפול (פרטני, בקבוצה):

מרבית המאושפזים מקבלים טיפול פרטני בשתי המחלקות לסיעוד מורכב תומך. יום לפני הבקרה הוחל במתן טיפול בקבוצה, במתכונת של הפעלה כללית, בקומה 5.

השתלמויות והעשרה:

רק פיזיותרפיסטית אחת מהפיזיותרפיסטים העובדים במחלקות לסיעוד מורכב תומך השתלמה בתחומים רלוונטיים לגריאטריה.

דגשים למחלקה לגריאטריה שיקומית/תת חריפה:    

היקף כוח אדם וארגון השרות:

במחלקה לגריאטריה שיקומית עובדים ארבעה פיזיותרפיסטים בהיקף כולל של  96.5 שעות שבועיות. לעזרתם שתי עובדות כוח עזר.

תקשורת תוך צוותית:

מתקיימת בעל פה ובעזרת מחברת קשר.

הערכת מטופל בפיזיותרפיה ותיעוד:

מרבית ההערכות הראשונות נערכות במועד. מעקב נרשם אחת לשבוע או בכל שינוי במצבו התפקודי של המטופל.

תהליך וסוג טיפול (פרטני, בקבוצה):

המטופלים התת חריפים מקבלים טיפול פרטני בתדירות של 1-3 בשבוע.

מרבית המטופלים השיקומיים מקבלים טיפול פרטני חמש פעמים בשבוע.

לא מתקיים טיפול בקבוצה.

תהליך שחרור מטופל:

פעם בשבוע מתקיימת ישיבת צוות רב מקצועי במחלקת השיקום, בהשתתפות נציגת קופת חולים כללית, בה דנים בתכניות הטיפול/שחרור של המטופלים.

קיים טופס שחרור הניתן למטופלים. 

במכתב השחרור של הרופא, מתועדים גם סיכום הטיפול וההמלצות של הפיזיותרפיסט.

תקשורת בין צוותית:

במחלקה לוח ניידות עם הנחיות למידת העזרה הנדרשת לכל מטופל.

ישיבת צוות רב מקצועי מתקיימות אחת לשבוע.

תחומים לשיפור ותיקון
כללי:

· עובד שאינו בעל תעודת מקצוע, כמוגדר בחוק מקצועות הבריאות, רשאי לעבוד ככוח עזר בפיזיותרפיה, על כל האמור מכך. יש לוודא כי עובד כוח עזר אינו חורג מהגדרות התפקיד כמפורט בנוהל 6.0.4, האגף לגריאטריה.
· מומלץ לבנות נהלים פנימיים רלוונטיים (למשל - קליטת עובד חדש בפיזיותרפיה).
· לוודא אחזקה נאותה של כסאות גלגלים, אביזרי עזר וציוד נוסף לשימוש המטופלים, על מנת לשמור על בטיחותם. 
· להשלים ציוד לניידות על פי הדרישות בחוברת "פירוט הציוד למחלקות גריאטריות", בהוצאת משרד הבריאות.
· מומלץ לחדש מתן המלצות לניידות ולאביזרים ליד מיטת המטופל בכל המחלקות.
· להקפיד על תיעוד הערכות מלאות, הכוללות את כל המידע הנדרש, גם במעבר מחלקה.
· לעודד את הפיזיותרפיסטים לצאת לקורסים והשתלמויות מקצועיות. 
מחלקות סיעודיות:

· לעשות שימוש בכלי הערכה ומדידה ולתעד בהערכה ראשונה ובהערכות חוזרות. 
· לתעד הערכה חוזרת באופן המשקף את השינויים שחלו במצב המטופל ואת הרצף הטיפולי. יש להתייחס לכל התחומים הרלוונטיים כמו כאב, שימוש באמצעים להגבלה פיזית, נפילות. 
· לקבוע מדדים לטיפול בקבוצה, כולל מספר משתתפים המאפשר השגת מטרות הטיפול.
· להקפיד על השתתפות של פיזיותרפיסט בישיבות צוות רב מקצועי באופן קבוע.

מחלקות לסיעוד מורכב תומך:

· לוודא כי הטיפול במחלקה ניתן על ידי פיזיותרפיסטים מוסמכים בעלי תעודת מקצוע.
· להקפיד על ביצוע ותיעוד הערכה לכל מטופל חדש במחלקה תוך 48 שעות, כנדרש. באם לא ניתן לבצע את ההערכה – יש לציין זאת ברשומה הרפואית ואת הסיבה לכך.
· על התיעוד לשקף את מצבו העדכני של המטופל ואת השינויים במצבו. יש לקבוע מטרות ותכנית טיפול בהתאם למצב העדכני.
· להעריך מחדש את ישיבת המטופלים בכסאות גלגלים ולהתאים לכל מטופל כסא גלגלים/כורסא גריאטרית ואביזרי נלווים על פי צרכיו. יש לוודא כי בבית החולים כל הציוד הנדרש לצורך כך.
מחלקה לגריאטריה שיקומית/תת חריפה:  

· להקפיד על ביצוע הערכה ראשונה למטופל תוך 24 שעות מקבלתו במחלקה. מומלץ למצוא פתרון לביצוע בדיקה ראשונית במועד גם למטופלים המתאשפזים בבית החולים במהלך יום חמישי.
· לקבוע מטרות ותכנית טיפול לכל מטופל, בהתאם לממצאי ההערכה (ראשונה/חוזרת).
· לקבוע תכנית טיפול יומית/שבועית ולהנגיש אותה למטופלים.
· מומלץ להוסיף במכתב השחרור תוצאות של כלי הערכה.
· להשלים ציוד עבור המחלקה לגריאטריה שיקומית, (לדוגמא: אביזרים לעידוד הליכה, מכשירים להורדת כאב), כנדרש בחוברת "פרוט הציוד למחלקות גריאטריות".
2. ריפוי בעסוק:

מחלקות סיעודיות:   93%
מחלקות לסיעוד מורכב תומך :  92% 
מחלקה לגריאטריה שיקומית/תת חריפה:   92%
כללי: 
 מאז הבקרה הקודמת שרות ריפוי בעיסוק התייצב. למנהלת השרות 10 שעות המוקדשות לניהול, אחת המרפאות בעיסוק קבלה את האחריות לריכוז הפעילות השיקומית בבית החולים, נקלטה מדריכת תעסוקה נוספת. נוספו שטחים טיפולים והשטחים הקיימים אורגנו מחדש. שרות ריפוי בעיסוק מהווה מקום למידה לסטודנטים בהכשרה קלינית.
כוח – אדם : 
ריפוי בעיסוק : במוסד מנהלת שירות ריפוי בעיסוק ותעסוקה ו- 4 מרפאות בעיסוק נוספות.  מנהלת השירות בעלת 7 שנות וותק במקצוע ובמוסד והמרפאות בעיסוק הנוספות חלקן בעלות שנות וותק רבות וחלקן צעירות במקצוע ובמוסד.
מנהלת השירות עובדת 5 ימים בשבוע, סה"כ 40 שעות שבועיות. המרפאות בעיסוק הנוספות עובדות בחלקי משרה שונים (משרה מלאה, 3/4, חצי משרה ורבע) .
סה"כ בריפוי בעיסוק: 140  שעות שבועיות על פי החלוקה הבאה: 
סיעודית א': 8 שעות שבועיות
סיעודית ב': 8 שעות שבועיות
סיעוד מורכב תומך א': 20  שעות שבועיות
סיעוד מורכב תומך ב': 20 שעות שבטעיות

גריאטריה שיקומית ותת אקוטי:  74  שעות שבועיות

ניהול: 10 ש"ש
תעסוקה: במוסד 5 מדריכות תעסוקה.  המדריכות עובדות 5 בקרים בשבוע, פעם בשבוע בנוסף גם בשעות אחר הצהריים ואחת לחודש בימי שישי. 
סה"כ בתעסוקה  116 שעות תעסוקה שבועיות על פי החלוקה הבאה:
סיעודית א': 23  שעות שבועיות.
סיעודית ב': 23  שעות שבועיות.
סיעוד מורכב תומך א': 23 שעות שבועיות.
סיעוד מורכב תומך ב':  24 שעות שבועיות.
גריאטריה שיקומית ותת אקוטי : 23  שעות שבועיות.
ארגון השירות: 
שירות הרפוי בעיסוק והתעסוקה מנוהל ומאורגן היטב.  קיימים נהלים פנימיים, תהליכי עבודה  מובנים ומסודרים כגון ניהול מערכות פעילות מאוזנות עבור כל מחלקה, בניית טפסים חדשים, הבניית תהליכי הדרכה, תקשורת בשירות ועוד. קיימת  נציגות לשירות הריפוי בעיסוק בישיבות צוות בכיר והשתתפות בוועדות המוסדיות.
הדרכה, תקשורת והעשרה:
מתקיימות ישיבות צוות בתוך השירות, אחת לשבוע, של מנהלת השרות עם המרפאות בעיסוק ואחת לשבוע עם מדריכות התעסוקה . אחת לחודש מתקיימת ישיבה לכל צוות ריפוי בעיסוק ותעסוקה.  
 כל אחת מהמרפאות בעיסוק מקיימת ישיבות פרטניות עם מדריכת התעסוקה במחלקה בה היא עובדת לצורך העברת מידע הקשור במטופלים.
המרפאות בעיסוק משתתפות בישיבות הצוות הרב מקצועי בכל המחלקות. תיעוד כנדרש קיים בתיקי המטופלים הרפואיים הממוחשבים.
מרפאות בעיסוק יצאו השנה לקורסים והשתלמויות כגון : טעימות בשיקום, קורס על בסיסי, יום עיון רשתי ונירואיפרה. מדריכות התעסוקה יצאו להשתלמות בגינון טיפולי .
השתלמות מקצועית :
ריפוי בעיסוק: מנהלת השירות סיימה את הקורס העל בסיסי על כל חטיבותיו ומרפאה בעיסוק נוספת השלימה שתי יחידות על בסיסיות. למרפאה בעיסוק אחת תואר שני. הצוות משתתף בימי עיון ובהשתלמויות.
תעסוקה: מדריכת תעסוקה אחת המשמשת כרכזת התעסוקה עברה את הקורס הבסיסי למדריכות תעסוקה בגריאטריה. אחת נרשמה לקורס מדריכות תעסוקה – מחכים למיונים. 
שלוש המדריכות הנוספות לא עברו את הקורס הבסיסי. 
תנאים פיזיים וסביבה :
שטחי הטיפול בריפוי בעיסוק הורחבו, בצמוד למכון הוקצה חדר המשמש כמטבח טיפולי ומאפשר גם טיפולים פרטניים וטיפול בקבוצות קטנות. בנוסף נבנה חדר תרגול ADL  עם חלון מקשר למכון. בחדר מיטת בובט, שירותים מותאמים, אמבטיה קטנה ואביזרי עזר לתרגול. מעבר לתרגול   ADL  החדר מתאים לטיפולים פרטניים. 
חדר מנהלת השירות המשמש כמשרד נמצא בסמוך למכון ובצמוד אליו חדר מרווח המשמש את מדריכות התעסוקה לאחסון והכנת עבודות. 
התעסוקה וההפעלה מתבצעים בחדרי האוכל במחלקות שהינם מרווחים, מוארים ומתאימים לצורך הפעלה.  במקומות ההפעלה קיימים ארונות לאחסון הציוד, לוחות הפעילות וההתמצאות חודשו לאחרונה והם גדולים, ברורים ואסטטיים. כמו כן נרכשו  שעונים חדשים. הקישוט הסביבתי אקטואלי (כולל גם תצוגה של עבודות הדיירים) נאה ומושקע הן באזורים הציבוריים והן בחדרי המטופלים.
ציוד ואביזרים 
ריפוי בעיסוק: קיים ציוד הכולל ערכות הערכה ואבחון, אביזרי עזר ואמצעים לצורך טיפול מוטורי תחושתי ולצורך טיפול קוגניטיבי. במכון  3 מחשבים נייחים  המשמשים לרשומות, ומחשב המשמש לטיפול במטופלים. לאחרונה נרכש מחשב נייד אחד. קיימות תוכנות טיפוליות (כולל תוכנת סביון). לאחרונה נרכשו אמצעי הפעלה לפעילות מגוונת במחלקות, כולל מיקסרים. 
תעסוקה: קיים מגוון של ציוד ואמצעים להפעלה פרטנית וקבוצתית כולל ערכות נושא המכילות אביזרי הפעלה מותאמים לטכניקות ההפעלה השונות. בנוסף קיים שימוש באמצעים טכנולוגים כגון מקרן, ברקו  ו - DVD. נרכש נגן MP  שנגנב במהלך השנה.  
פעילויות בתעסוקה :
מתקיימת בכל המחלקות פעילות פרטנית וקבוצתית מגוונת המותאמת לאוכלוסייה.    הוכן מערך שנתי לקבוצות הנושא והן מתקיימות באמצעות מגוון טכניקות כנדרש.
כחלק מהפעילות השוטפת קיים מערך פעילויות בשעות אחר הצהריים הכולל קולנוע, גינון, אומנויות ובינגו. חלק מהפעילויות מתקיימות בחדר משפחות בקומת הכניסה בהם משתתפים דיירים מכלל המחלקות. חלק מהפעילויות מתקיימות במסגרת המחלקות בחדר האוכל. 
בנוסף לפעילות התעסוקתית השוטפת מתקיימים אירועים, בעיקר בחגים  ובימי הולדת. מתקיימים גם אירועים מיוחדים בשיתוף עם הקהילה , משפחות, מתנדבים ועוד. מדריכות התעסוקה מתעדות ומדווחות כנדרש על פי הנהלים.
פרויקטים מיוחדים :
מתקיימים פרויקטים ברמה המוסדית : הדרכת מטפל חדש ע"י מרפאה בעיסוק, דפי מידע למשפחות בהנגשה לשונית ותרבותית, קפה בצוותא, מודעות לתזונה נכונה לדוברי רוסית וחגיגות ראש השנה האזרחית לדיירים דוברי רוסית בשיתוף עם הדיאטנית, הנגשה של מוסיקה בהתאמה תרבותית. 
מחלקות סיעודיות:
הערכת מטופל חדש ע"י מרפאה בעיסוק: 
מתקיים הליך הערכה ואבחון כנדרש לכל מטופל. תיעוד ההערכה מתבצע בתיק הרפואי הממוחשב. קיימת תכנית טיפול מפורטת לכל מטופל התואמת את ממצאי ההערכה. התוכנית מתייחסת גם להפעלה מותאמת במסגרת התעסוקה. 
מימוש וביצוע תוכנית הטיפול בריפוי בעיסוק :
ההתערבות כוללת מתן טיפולים פרטניים בהתאם לצורך, התאמת סדים ואביזרים וקבוצה טיפולית המתקיימת אחת לשבועיים ומתמקדת בשימור ושיפור גפה עליונה. ההתערבות מתועדת כנדרש ברשומה הממוחשבת.
בנוסף כוללת ההתערבות הערכות חוזרות ועדכון של תכניות הטיפול כנדרש. חלק ממטרות ההתערבות מתבצע ע"י הדרכת מדריכות התעסוקה להפעלה והתייחסות התואמת את צרכי המטופלים ויכולותיהם. דוברי הרוסית במחלקה משתתפים בקבוצה ייחודית לדוברי רוסית שמועברת ע"י מרפאה בעיסוק.
המרפאה בעיסוק משתתפת באופן קבוע בישיבות הצוות הרב מקצועי. 
הכרת מטופל חדש ע"י מדריכת התעסוקה :
מדריכת התעסוקה מקיימות הליך היכרות עם כל חולה חדש. ההיכרות מתועדת כנדרש ברשומות התעסוקה.
פעילות בתעסוקה: 
 מתקיימת הפעלה כ- 3 שעות מידי בוקר ובשעות אחה"צ מתקיימות פעילויות בתוך המחלקה לכלל המטופלים ומחוץ למחלקה לחלקם. ההפעלות מותאמות לצרכי הדיירים וליכולותיהם, מתבצעות באופן פרטני וקבוצתי, כוללות מידי בוקר גירוי חושים פרטני, לאחר מכן הפעלה בתנועה ובמוסיקה, "ספא", קבוצות נושא באמצעות מגוון טכניקות ועוד. קיים תיעוד כנדרש ברשומות התעסוקה. 
מחלקות לסיעוד מורכב תומך 
הערכת מטופל חדש ע"י מרפאה בעיסוק: 
       מתקיימת הערכה לכל מטופל חדש. כל ההערכות מתבצעות באופן מלא 
       ומקצועי ומתועדות כנדרש ברשומה הממוחשבת. יש לציין שחלק לא זניח מהמטופלים בבית החולים עוברים בין המחלקות. בכל מקרה של מעבר בין מחלקות מתבצעת הערכה מחודשת על ידי מרפאה בעיסוק. 
מימוש וביצוע תוכנית הטיפול בריפוי בעיסוק :
מתקיימים טיפולים פרטניים בהתאם לצורך, חלקם שוטפים וחלקם קצרים וממוקדים, כולל  התאמת סדים ואביזרים. הערכות מעקב ועדכון תכניות הטיפול מתבצעים כנדרש. כל ההתערבויות המתקיימות מתועדות כנדרש ברשומת המטופל הרפואית הממוחשבת.
הכרת חולה חדש ע"י מדריכת התעסוקה :
מתבצע הליך היכרות  עם כל מטופל חדש. קיים תיעוד כנדרש.
פעילות בתעסוקה: 
           מתקיימת הפעלה מידי בוקר על ידי מדריכת תעסוקה ייעודית לכל מחלקה  בכל אחת מהמחלקות. ההפעלות מתקיימות באופן פרטני וקבוצתי, כוללות גירוי חושים, "ספא" אפיה, פיתוח  נושא באמצעות טכניקות מגוונות ועוד. בשעות אחה"צ מתקיימת הפעלה בחלק מימות השבוע, כוללת משחקי בינגו, הפעלה במוסיקה והפעלה באמצעות בעלי חיים. קיים תיעוד פרטני וקבוצתי ברשומות התעסוקה כנדרש.
מחלקה לגריאטריה שיקומית/תת חריפה:
הערכת מטופל חדש ע"י מרפאה בעיסוק: 
שיקום: המרפאות בעיסוק מבצעות הערכה ואבחון לכל מטופל. ההערכה מלאה 
ומפורטת, כוללת את כל תחומי הבדיקה הדרושים ומתועדת כנדרש ברשומה 
הרפואית הממוחשבת. קיימות תכניות טיפול מותאמות לכל מטופל הכוללות את הטיפול הישיר הנדרש בריפוי בעיסוק והפעלה מותאמת במסגרת התעסוקה. 
תת אקוטי: הערכות מתקיימות גם לכל מטופל תת אקוטי  מתועדות ברשומה הרפואית הממוחשבת וכוללות גם תכניות טיפול מותאמות. 
מימוש וביצוע תוכנית הטיפול בריפוי בעיסוק :
שיקום: ההתערבות כוללת מתן טיפולים פרטניים למטופלים הזקוקים לכך בהתאם לתוכנית הטיפול שנקבעה. ההתערבות כוללת גם התאמת סדי מנוחה קנויים וסדים גליליים, מעקב והדרכת צוות בנושא. אחת לשבוע מתקיימת קבוצת הדרכה למטופלים לקראת שחרור בה משתתפים גם בני משפחות המטופלים. 
ההתערבות השוטפת והמעקבים מתועדים כנדרש ברשומה הממוחשבת. 
לקראת שחרור ניתנת הדרכה למטופל ולמשפחתו ונשלח מכתב סיכום והמלצות ליחידות להמשך טיפול.
תת חריפה: מתקיימים טיפולים פרטניים במידת הצורך על פי שיקול דעת מקצועי. הדרכה לקראת שחרור ניתנת לכל מטופל כולל מכתבי סיכום טיפול והמלצות.
המרפאה בעיסוק מובילה פרוייקט "דיירים כותבים שירים שאוהבים". 
הכרת מטופל חדש ע"י מדריכת התעסוקה :
מדריכת התעסוקה מקיימת הליך קבלה לכל מטופל חדש. קיים תיעוד כנדרש. 
פעילות בתעסוקה: 
מתקיימת הפעלה מידי בוקר. ההפעלה משותפת למטופלים השיקומיים והתת אקוטיים. הפעלה בתנועה, "ספא", פיתוח נושא באמצעות מגוון טכניקות, משחקים חברתיים ועוד. 
בשעות אחה"צ מתקיימת פעילות קבוצתית .
התיעוד הפרטני ותיעוד קבוצות הנושא תקין כנדרש.  
תחומים לשיפור ותיקון:
1. מומלץ להבנות את תכנית הטיפולים של המטופלים השיקומיים בתאום עם הפיזיותרפיה.
2. יש לנצל את שטחי הטיפול בריפוי בעיסוק  מעבר לעבודה הפרטנית והקבוצתית עם המטופלים. יש לפתח יותר אמצעים לתרגול עצמי לפני ואחרי הטיפול.  
3. חשוב להמשיך ולרכוש ציוד ואמצעים מגוונים לצורך ביצוע ההתערבות בריפוי בעיסוק, בין היתר מומלץ לרכוש טאבלטים. 
4. שלוש מבין ארבעת מדריכות תעסוקה לא עברו את הקורס להכשרת מדריכות תעסוקה בגריאטריה. חשוב לאפשר להן להשתתף בקורס זה .
5. יש לשפץ ולהתאים את המטבח הטיפולי ע"פ הנדרש בחוברת הבינוי.
6. חשוב לדאוג להצללה במרפסות כדי שאפשר יהיה לקיים  בהן פעילויות מגוונות .
7. מומלץ להכשיר מרפאות בעיסוק נוספות כמדריכות קליניות ולהרחיב את מערך קליטת הסטודנטים.
3. 
עבודה סוציאלית:


מחלקות סיעודיות:  82% 
מחלקות לסיעוד מורכב תומך:   84%
מחלקה לגריאטריה שיקומית/תת חריפה:   83%
כח אדם: 
צוות השירות הסוציאלי מאופיין בחוסר יציבות ובתחלופת כח אדם. (מזה 3 בקרות רצופות). ביום הבקרה, במחלקה סיעודית א' אין עו"ס ייעודי למחלקה ומנהלת השירות נותנת מענה מקצועי על פי קריאה בלבד. לכל העו"סים חסרה הכשרה מקצועית בתחום הגריאטריה. 
תקינת כח אדם על פי סיווג המחלקות:  

מחלקות סיעודית- 15 ש"ש.

מחלקות לסיעוד מורכב תומך- 45 ש"ש.

מחלקה לגריאטריה שיקומית/תת חריפה- 40 ש"ש.

ניהול שירות – 20 ש"ש.

סה"כ תקינה כוללת – 120 ש"ש.

ישיבות צוות בשירות: 
מתקיימות באופן לא קבוע וחלקן ללא תיעוד.

נהלים פנימיים וחיצוניים: 
נמצאה הכרות חלקית של נהלי האגף לגריאטריה. כמו כן, חסר בנהלים פנימיים בנושאים הרלבנטיים לעו"ס והנהלים הקיימים לא מעודכנים. 

תקשורת בין מקצועית: 
התקשורת מתבצעת לרב בעל פה. לא נצפו תהליכי העברת מידע בין הסקטורים השונים באמצעות תקשורת ממוחשבת.

פעילות מתנדבים:

ריכוז  התחום הועבר לעו"ס חדש המצוי בשלבי למידת התפקוד. פעילות מתנדבים מגוונת מתוגברת בחודשי הקיץ.

טיפול בתלונות:  
קיים נוהל פנימי שאינו מעודכן. דווח כי הטיפול בתלונות באחריות כל אחות במחלקה שבאחריותה.

מניעת התעמרות בקשישים: 
הטיפול בתחום – באחריות הסיעוד תקופה ממושכת. נערכה פעילות להטמעת הנוהל במסגרת חת"ש ( 18.4.16). בבדיקת הפרוטוקולים של דיוני הוועדה המוסדית נמצא תיעוד הלוקה ברמת הפירוט והדיוק. כמו כן אין תיעוד של המשכיות המעקב.

שמירה על פרטיות: 
אין הקפדה מספקת על שמירת פרטיות המטופל. נצפה טיפול אישי ללא שימוש באמצעים לשמירה על הפרטיות.

ראיונות מטופלים ובני משפחה: 
הובעה שביעות רצון נמוכה מהנושאים הבאים: 

1. הגשת ארוחת בוקר באיחור והמתנה ממושכת של המטופלים.
2. אי הענות לבעיות/מצוקות/ בתקשורת של מטופלים בזמן סביר.
3. תהליך קליטת מטופל חדש במחלקה.
מחלקות סיעודיות:

טיפול בניצולי שואה: 
נוצר קשר אינטנסיבי עם מטופלים צלולים. ביזמת העו"ס תועדו סיפורי חיים של מטופלים במחלקה.

הגבלות פיזיות: 
העו"ס מיודע לגבי אירועים חריגים ומעודכן בהחלטות המתייחסות להגבלות פיזיות. קיים תיעוד רלבנטי ברשומת המטופל.

אפוטרופסות: 
במחלקה – 15 חסויים. לכל החסויים כתבי מינוי כנדרש. ריכוז הנתונים עדכני ומשקף את הפעילות בתחום.

ניידות בין מחלקתית: 
קיים תהליך הכנה למעבר ממחלקה למחלקה גם במקרים בהם אין שינוי בסטטוס התפקודי. עם זאת, חסר פירוט תכני השיחות.

ישיבות צוות רב מקצועי: 
תדירות הדיונים מותאמת להנחיות הנוהל. בחלק מהפרוטוקולים חסרים דיווחים של חלק מהסקטורים למרות שהם מופיעים בתכנית הטיפול הרב מקצועית.
פעילות קבוצתית: 
התקיימו 12 מפגשים במסגרת קבוצת ביבילוגרפיה בהנחיית מנחה חיצוני ובליווי עו"ס.

מחלקות לסיעוד מורכב תומך:

קליטת מטופל חדש: 
חלק מהקבלות הסוציאליות אינן נערכות בסמיכות לקליטתם של מטופלים חדשים. קבלה סוציאלית של מטופלים ממוסדות אחריים- טעונה שיפור.

טיפול פליאטיבי: 
מונתה ועדה מוסדית שהתכנסה לראשונה ב- 16.6.16. הועדה מתמקדת בהגדרת מטופלים בסטטוס פליאטיבי.

לווי רוחני: 
יש לציין בחיוב את היוזמה לקיים הנחיית צוות על ידי מלווה רוחנית.

ההנחיה החלה במחלקה לסיעוד מורכב תומך א' ומשתתפים בה 5 מטפלים,אח ועו"ס.

ביקורי משפחה: 
קיים מעקב רציף בתחום. הנושא מדווח בישיבות צוות רב מקצועי.

ישיבות צוות רב מקצועי: 
אין השתתפות מלאה של כל חברי הצוות בכל הדיונים .

אפוטרופסים: 
קיים מעקב אחר תפקוד האפוטרופסים. תהליכי טיפול מתועדים ברשומת המטופל.
מחלקה לגריאטריה שיקומית/תת חריפה:

ניהול המידע: 
משקף את מצב המטופל ותהליכי ההתערבות המקצועית. חסר פירוט התכנים במפגשים עם המטופלים ובני משפחה (הדגשים).
ישיבות צוות רב מקצועי: 
מתקיים דיון אודות כל מטופל בתדירות של פעם בשבוע. בחלק מהדיונים לא משתתפים תחום הפיזיותרפיה והתזונה.

ישיבות צוות עם משפחה: 
מתקיימות אך לא באופן סדיר וקבוע.

תכנון שחרור: 
המחלקה מאופיינת בתכיפות שחרורים גבוהה. העו"ס פועלת להתאמת תכנת השחרור לתפקוד המטופל : הליך הזמנת עו"ס, מיצוי זכויות לניצולי שואה, שחרורי קהילה ועוד.

מעקב אחר שחרור: 
מתבצע עד שבוע מיום השחרור במחלקה. ללא תיעוד.

תחומים לשיפור ותיקון:
1. להעמיק היכרות נהלי האגף לגריאטריה.
2. לעדכן נהלים פנימיים בתחום העו"ס ולשפר היכרות נהלים מוסדיים רב מקצועיים.
3. להבנות תהליך מסודר של טיפול בתלונות.
4. לאפשר השתתפותם של העו"סים בהשתלמויות בתחום הגריאטריה. צוות השירות נדרש להכשרה מקצועית רלבנטית.
5. להקפיד על שימוש באמצעים לשמירת פרטיותם של המטופלים במהלך הטיפול האישי.
6. לשפר תהליכי העברת מידע באמצעות תקשורת ממוחשבת.
7. להקפיד על ביצוע קבלה סוציאלית בסמיכות לקליטתם של מטופלים חדשים במחלקות.
8. יש להפעיל את הוועדה המוסדית למניעת התעמרות על פי הנחיות הנוהל. לשפר תיעוד הפרוטוקולים וליזום מעקב אחר יישום החלטות.
סיכום :

מנהלת השירות, בעלת פוטנציאל ומוטיבציה לקדם את תפקודו של השירות הסוציאלי. במהלך השנה האחרונה עסקה בחניכה והדרכה של העובדים החדשים שנקלטו (כולל ממלאי מקום שנקלטו ועזבו) כמו כן נאלצה לתת גיבוי למחלקות ולמלא את מקומה של העו"ס במחלקה לגריאטריה שיקומית/תת חריפה. על רקע זה, התקשתה למצות את הפונקציות הניהוליות ולקדם תהליכים רוחביים רב מקצועיים.

קלינאות תקשורת 
כללי
בבית החולים עובד קלינאי תקשורת, בעל ותק של שנתיים במוסד, בהיקף כולל של 95 שעות חודשיות. השרות ניתן בימים א', ב', ג', ה' בין השעות 15-19:30 ובימי ד' ו-ו' בין השעות 8-15.
תכנית התערבות 
במחלקה לגריאטריה שיקומית מתקיימים הערכות, טיפולים פרטניים ומעקבים שוטפים.  במחלקות הסיעודיות והמחלקות לסיעודי מורכב תומך מבוצעות הערכות על פי הפניות מהצוות המטפל.
בשל העדר נגישות למחשב מתקיים תיעוד לא עקבי של ממצאי ההערכות ברשומה הממוחשבת. 
מתקיים תיעוד בכתב בתיקי המטופלים בקלסר הקלינאי.
תקשורת בין צוותית:
התקשורת הבין צוותית במוסד מתקיימת באמצעות הרשומה הממוחשבת ובמיילים. בשל העדר נגישות למחשב והקצאת מחשב ייעודי לקלינאי, התקשורת הבין מקצועית עם קלינאי התקשורת מתבצעת לרוב בע"פ ודרך הודעות טקסט בטלפון הסלולארי. 
קלינאי התקשורת משתתף בישיבות הצוות הרב מקצועי במחלקה השיקומית. הדיווח לישיבה לא נכתב ברשומה הממוחשבת כשאר המקצועות אלא בכתב בטופס ייעודי ומתויק בתיק המטופל.  
השתלמות מקצועית :
קלינאי התקשורת עבר הכשרה בסיסית בתחום הבליעה והתקשורת החלופית בטרם תחילת עבודתו בבית החולים. 
תנאים פיזיים וסביבה :
עד כחודש לפני מועד הבקרה לא היה חדר לטיפול וכל הטיפולים הפרטניים בוצעו בחדרי המטופלים. כיום חדר הטיפול אינו בשימוש מאחר ואין בו חלונות ואינו מאוורר וממוזג. 
לא קיימים כלי הערכה ואבחון, ציוד ואביזרים לטיפול.  
תחומים לשיפור ותיקון:
· יש צורך להבנות ולהטמיע תהליכי עבודה מסודרים בשירות הכוללים: זיהוי מטופלים הסובלים מקשיים באכילה,בבליעה, בשמיעה ובתקשורת, תהליכי העברת מידע בין הקלינאי לבין הצוות הרב מקצועי, שחרור מטופל, הערכת מטופלים הזקוקים להזנה אנטרלית חודרנית וכו'.    
· חיוני להכשיר את חדר הקלינאי לטיפול ולציידו בהתאם בציוד בסיסי לטיפול בתחום שיקום המבוגר.  
· חשוב להקצות מחשב ייעודי לשימוש קלינאי התקשורת.
· חשוב להקפיד על תיעוד ההערכות ודרכי ההתערבות המומלצות בתיק המטופל ברשומה הרפואית הממוחשבת.
· חיוני שקלינאי התקשורת ישתתף בקורסים מקצועיים ובהשתלמויות בתחומים הרלוונטיים ובייחוד בתחום הפרעות השפה הנרכשות.
4. בריאות הסביבה:   67%
נתונים כלליים:
במוסד לא מועסק מב"ס (ממונה בריאות הסביבה), אשר תפקידו לבדוק קיום ביצוע ההנחיות למוסדות רפואה, בין השאר בנושאים: דרישות למערכות אספקת מים, מניעת מחלת לגיונרים, מערך מזון ועוד.
במוסד מבצעים עבודות בנייה. עקב חוסר זמן לא נבדקה השפעה של הבנייה על פונקציות רלוונטיות של המוסד.
בזמן הבקרה נבדקו פונקציות משותפות במוסד ובמחלקה סיעודית ב' . 

דרישות נציגת לשכת הבריאות ירושלים המפורטות בסיכום בקרה מתאריך 26.05.15 (בהמשך "סיכום בקרה") ברובם טרם בוצעו.  
ממצאי הבקרה:
1. מערכות אספקת מים:
1.1 מקור המים:  מערכת אספקת מי שתייה של המוסד ניזונה בחיבור צרכן של ספק המים המקומי.

1.2 הוצגו תכניות מערכות אספקת מים. אבל, עקב חוסר זמן החומר לא קיבל התייחסות בבקרה זו. 

1.3 חיטוי מי שתייה: במוסד לא קיימת מערכת חיטוי משלימה של מים קרים. קיימת מערכת חיטוי מים חמים. התייחסות בנושא בסעיף מים חמים. 

במוסד לא קיימות ערכות שדה לבדיקות הנדרשות (ריכוז חומר חיטוי ועכירות). למדידת ריכוז חומר חיטוי משתמשים בערכה של יחידת דיאליזה. הערכה לא תואמת לדרישות הקיימות.
1.4 הגנת רשת מי שתייה מסיכוני זרימה חוזרת ברחבי המוסד: מותקנים אביזרים למניעת זרימה חוזרת והוצגו דו"חות מתקין מוסמך על בדיקות 2 שסתומי חכ"כ ו – 2 מז"חים, אך:

1.4.1 בראש מערכת אספקת מים הותקן שסתום חכ"כ ואחריו הידרנט ללא הפרדת מערכות אספקת מים. ההתקנה אינה תואמת לדרישות ת"י 4426.
1.4.2 בקו הדטרגנטים וגלגלונים הותקן שסתום חכ"כ של חב' Bermad  . האבזר לא אושר להתקנה במדינת ישראל ואף פעם לא נבדק ע"י מתקין מוסמך.

1.4.3 הפרדת מערכות מי השתייה ממערכות שאינם מי שתייה היא חלקית. לא קיימות הגנות מזרימת מים חוזרת בהזנת מים למערכות והאביזרים השונים (מכבסה, מרככים, צינורות גמישים במקומות השונים, הזנת מים למכלי התפשטות, חיבור בין מחלק מים קרים לבין מחלק מערכת הסקה, מטבח ועוד). 
נדרש לבצע סקירה מלאה של רשת המים במטרה לאתר את כל נקודות הסיכון.

1.5 אגרי מים: במוסד לא קיים מאגר מים למי שתייה. הנושא קיבל מענה גם ב"סיכום בקרה".
1.6 סימון צינורות אספקת מים: קיים סימון רוב קווי אספקת מים. אבל צבע של חלק מצינורות אספקת מים בעייתי. למשל קן אספקת מים של מערכת הידרנטים צבוע בצבע כחול , בדומה לצבע רשת מי שתייה.
1.7 מערכות המים החמים:

1.7.1 חימום מים נעשה על ידי שילוב 2 מקורי אנרגיה – משאבות חום וחימום מים ע"י גז. המקורות נמצאים במעגל חימום מים סגור. מעגל פתוח כולל 2 אוגרי מים חמים. קיימים ברזים ידניים וחשמליים בצינור ניקוז של האוגרים.
1.7.2 טמפ' מים חמים פחות מהטמפרטורה הנדרשת – 52.4 מעל' צ בקו אספקת מים החמים ו38.4 מעל' צ' בקן מים חמים חוזרים, בחדר אישפוז 527 טמפ' מים "חמים" חיתה 38 מעל' צ', בחדר 526 לא היו מים חמים. בזמן הביקורת משאבות סחרור מים חמים לא פועלו. לא קיימת מערכת התרעה על תקלות מסוג זה. לאחר הפעלת משאבות סחרור טמפ' מים חמים בקו המים החוזרים עלתה עד 48 מעלות צ. נדרשת בדיקה של יעילות חימום מים והסיבה להפרשי טמפרטורה הנ"ל. בעיית טמפרטורת מים חמים צוינה גם ב"סיכום בקרה".
1.7.3 קיים חיבור בין מחלקי מים קרים ומי הסקה. החיבור בעייתי.
1.7.4 מניעת כוויות: טרם הותקנו אביזרים למניעת כוויות. מצב לא השתנה "מסיכום בקרה".
1.7.5 הוגש אישור ניקוי וחיטוי אוגרי מים לחירום ודוודי מים חמים. לא בוצעו בדיקות מים כפי שנדרש לאחר סיום העבודה.
1.7.6 הותקנה מערכת חיטוי ע"י היפוכלוריט נתרן במים החמים. חומר חיטוי מזינים לקן מים חמים המסופקים למוסד ע"י משאבת מינון ללא מערכת בקרה וללא בקרה ע"י ערכת שדה. בזמן דיגום מים חמים ריכוז חומר חיטוי לא נבדק! קיים ספק לגבי יעילות חיטוי מים ע"י היפוכלוריט נתרן!  
1.7.7 על פי דיווח  מנהל התחזוקה במוסד ראשי מקלחת עוברים טיפול נגד אבנית פעם בשלושה חודשים ללא חיטוי. ב"סיכום בקרה" קיימת התייחסות בנושא. 

1.8 ניטור, רישום ודיווח:

1.8.1 כפי שצוין -  בדיקות חומר חיטוי ברשת מי שתייה מבוצעות בעזרת ערכת שדה של יחידת דיאליזה שאינה תואמת לדרישות הקיימות ונותנת נתונים אינן נכונים – ריכוז חומר חיטוי ברשת מי שתייה – 3.16 מג"ל, מים החמים – 0.68 מג"ל. לא קיים מד עכירות.

1.8.2 לא הוגשה תכנית למניעת התפתחות והתרבות חיידקי ליגיונלה במערכות אספקת מים ומיזוג אויר לפי הנחיות משרד הבריאות בנושא, אבל קיים מעקב על מצב המערכות הרלוונטיות. במדידות טמפרטורת מים החמים בזמן הבקרה התקבלו נתונים אחרים.
1.8.3 קיים ספק לגבי בחירה נכונה של חדרים לביצוע בדיקות. הבחירה צריכה להתבסס על משטר אספקת מים קרים וחמים. קיים ספק לגבי התאמת תהליך דיגום מים לדרישות הנחיות דיגום לבדיקה מיקרוביאלית (דיגום בכול נקודות דיגום נעשה באותה עת, נתוני מדידת טמפרטורת מים ועוד).

1.8.4 בחירת נקודות דיגום לא תואמת לנתונים במערכת הממוחשבת - לימס. לפי המערכת יש לבצע דיגום מים לפחות בנקודות הדיגום הבאות: כניסה למוסד, 2 חדרים (3 מצבי ברז), יציאה מ 2 אוגרי מים חמים ומטבח. ברצוני לציין שבמוסד יש 2 מחלקות של סיעוד מורכב תומך. הדיגום מבוצע כול חודש בנקודות הבאות: 04.08.16 ו - 03.07.16 בכניסה למוסד, קו מים חמים חוזרים , חדר 208 (2 מצבי ברז). בדיקה הנדרשת למוסדות רפואה מתבצעת רק ב2 נקודות למים הקרים. בעיית בחירת נקודות דיגום צוינה גם "בסיכום בקרה". במים החמים לא נבדק חומר חיטוי כלל. 
1.8.5 בדיקות לגילוי חיידקי לגיונלה מבוצעות בחדרים 204 ו - 208 (מים חמים לאחר הזרמה) וקו מים חמים חוזרים. בחירת נקודות דיגום, תדירות בדיקות מים ומספר בדיקות לא תואמת לדרישות משרד הבריאות למוסדות רפואה, ככלל, ומחלקות רגישות, בפרט, ולמתוכנן בלימס. הבעיה צוינה גם ב"סיכום בקרה".
1.8.6 מתכות כבדות נבדקו בקו אספקת מים לקולר (לא ברור מה היא נקודת דיגום). לא נבדקו מתקני מים קרים של המטבח.

2. מערכת סילוק שפכים:
2.1 לא קיים מפריד שומן. 

2.2 שפכים ממכבסה מזרימים לתעלה פתוחה בכניסה לאזור דחסן. 

2.3 במטבח ציוד (תנורים) מחוברים ישירות לקולטן שפכים.
3. טיפול לא רפואי בגוף האדם : 
לא הוגשו מסמכים על העסקת עובדת המבצעת הטיפול , כולל פדיקור.

4. מערך מזון:

4.1 כללי:

4.1.1 מוסד מקבל את רוב המזון מוכן לאכילה מחברת הסעדה. חלק מהמזון מכינים ב"מטבח קצה" (מחולק למטבח חלבי ובשרי) של המוסד. במטבח קצה שוטפים ירקות, מכינים בלנדר וסלטים ללא תנאים לכך. 
4.1.2 לא הוצגו מסמכי אישור מלשכת הבריאות ירושלים על שיטת הפעלת המטבח (כולל הגשה בחגים ושבתות). 

4.1.3 כניסה למטבח נמצאת בכניסה למבנה של המוסד שבו נמצאות פונקציות שאינן קשורות למוסד הנ"ל. גישה למטבח חופשית לציבור רחב!
4.1.4 עובדי מטבח לא עברו הדרכות בנושא תברואת מזון והפעלה נכונה של ציוד המטבח. לעובדים אין ידע ברמה הנדרשת בנושא תברואת מזון. בקרת GMP ;HACCP לא קיימת.
4.1.5 בפרק 15 של כלי בקרה ("מטבח") קיימת התייחסות למטבח קצה.
4.2  מקור מזון ותוקף "רישיונות עסק" ו"רישיון היצרן":

4.2.1 לא קיימת בקרה של איכות המזון בזמן קבלתו - בדיקת טמפרטורה, מסמכים הנדרשים.

4.2.2 בזמן הבקרה לא הוצגו רישיונות עסק ויצרן של מספקי המזון. לא הוגשו רישיונות לרכבי הובלת מזון של הספק. ברצוני לציין שנציג המוסד הגיש מסמכים הנדרשים בסוף הבקרה ולאחר סיומה.
4.2.3 יש לציין כי על פי כלי בקרה "בהיעדר רישיונות מתאימים (סימון  פסילת הכנת מזון), תופסק בדיקת נושא הכנת מזון פרט למחסן מזון  - 0 נקודות לנושא". יחד עם האמור לעייל הוחלט לא לפסול את כול הפרק.

4.3 הכנת מזון ואחסונו במתקני קירור / חימום:

4.3.1 שטח המטבח אינו מספק ואינו תואם את היקף פעילויות במקום. 

4.3.2 מצבו של המטבח והציוד אינו מאפשר שמירת פס תקין בקבלת ומסירת מזון, אחסון – הכנת מזון.

4.3.3 בכיור לשטיפת ירקות קיימת הזנה מאריזת לחומר שטיפת כלים. חומר לשטיפת ירקות לא הוצג. באותו מדור מחזיקים ביצים.
4.3.4 לא ברורה בקרת טמפרטורת מזון בקבלה, באחסון, תהליך ולפני מסירתו למחלקות. לא קיימת בקרת טמפרטורה של מזון שמגישים במוסד. טמפרטורת מזון לא תקינה. למחלקה סיעודית ב' נכנס מזון מוכן המיועד להגשה בארוחת צהריים בשעה 09:54 בטמפרטורה: שניצל – 57 מעלות צ'., בלנדר 46 – 45 מעלות מכול סוג. מזון מעבירים במעלית באריזות מפלסטיק של ספק, חמגשיות וקופסאות מפלסטיק (בלנדר שהכינו במוסד) הנמצאים על עגלות רגילות פתוחות. עגלות חימום שהותקנו במטבחון של המחלקה הופעלו צמוד לשעת כניסת מזון. המפורט לעיל גורם לפגיעה בשרשרת שמירת טמפרטורת המזון. בבדיקת המזון לפני הגשה טמפ' הייתה בין 74  ל-72 מעלות. הטמפ' אינה מספיקה ל"חימזור" מזון. טמפרטורת מזון שמכינים במטבח לא תקינה. למשל טמפ' בלנדר – 21 מעל' צ'. במטבח לא קיים ציוד לקירור מהיר. בסיום בקרה הוגשו מסמכים הנדרשים לאריזות של ספק מזון מחב' הסעדה. לא הוגשו מסמכים על אריזות עם מזון מסופק ממטבח של המוסד.

4.3.5 מתקני קירור לא מחוברים למערכת בקרה ממוחשבת. בזמן הבקרה טמפ' אחסון מזון בחלק ממתקני קירור / הקפאה הייתה לקויה.
4.3.6 יריעות לכיסוי אזורי עבודה ומקררים מחזיקים בפיר של מערכת סילוק שפכים – קולטן!
4.3.7 במטבח ניקוי משטחי עבודה נעשה על ידי שימוש בסמרטוטים.

4.3.8 לא הותקנו כיורים לשטיפת ידיים.

4.4 דגימות מזון: משקל של חלק מדגימות המזון לא תואם לדרישת הקיימות. אין דגימות של מזון שמכינים במוסד.
4.5 שטיפת כלי מטבח. אחסון כלי מטבח אינו מאפשר יבושם (מפורט ב"סיכום בקרה").

4.6 לא הוצגו כלי ניקוי רצפה של המטבח.
4.7 שינוע מזון למחלקות וחלוקת מזון:

4.7.1 תהליך שינוע מזון מפורט בסעיף 4.3.4.
4.7.2 במחלקות מבצעים ע"י דיאטנית פיקוח על טמפ' מזון בזמן קבלתו פעם ביום בלבד.

4.7.3 במטבחונים של המחלקות לא הותקנו מדיחי כלים.

ממצאי הביקורת נמסרו לאחראים בהתאם לתחום בזמן בקרה עם הסברים.
4.7.4 גסטרונומים של עגלת חימום פגומים ואינם נקיים. בעגלות חסרים מדי טמפרטורה (מפורט ב"סיכום בקרה"). 

4.7.5 חלק מהמזון שמקבלים מחב' הסעדה מחממים בכלי פלסטיק של הספק.

4.7.6 במטבחון מחזיקים מזון של מטופלים בלי בקרה. למשל בארון של המטבחון נמצא קורנפלקס ללא תאריך יצור.

4.7.7 מכלים לפסולת במטבחון מלאים וללא מכסה.

4.7.8 שטיפת עגלות הובלת מזון מתבצעת במטבחון.
4.8 לאחר סיום בקרה נציד המוסד הגיש פתרון לשיפור מערך מזון במוסד. החומר נמסר למח' לבריאות הסביבה, לשכת הבריאות מחוזית ירושלים.

5. מכבסה: 

שטח של מכבסת המוסד אינו מספיק לפעילות של המוסד. לא קיים פס תקין לטיפול בכביסה. לא קיים מיקום למיון כביסה. 

6. איסוף, טיפול וסילוק פסולת:
6.1 פסולת רגילה: מצנח של פסולת רגילה סתום. לדחיסת קרטונים משתמשים בדחסן. מסביב לדחסן ישנן אריזות רבות זרוקות על רצפת חדר אשפה. האזור נגיש לציבור.

6.2 פסולת זיהומית נאספת באזור מגודר ולא מקורה בעגלות פתוחות מפלסטיק של חב' טביב בכמות גדולה. האזור נגיש לציבור. חלק מהפסולת לא נמצאת בשקיות. השקיות מלאות.

6.3 פסולת מסוכנת: תרופות שתוקף שימושן פג נאספות בכמות גדולה בבית מרקחת ומאוחסנות בשקיות פתוחות. מדברי הרוקחת הפסולת נמסרת למרפאה של קופת חולים כללית. השיטה בנגוד לתקנות. כמו כן, לא נמסרו מסמכים על כך.   

7. תחזוקת מחלקות: 
רהוט במטבחון, חדר אחות ובחדרי אשפוז פגום. רמת ניקיון פחות מהנדרשת.
סיכום:

1. ליקויים הדורשים טיפול מידי הוצגו בישיבת הנהלת המוסד וצוות בקרה לאחר סיומה. על הנהלת המוסד לתקן את הליקויים תוך 3 חודשים. ליקויים בנושא הגנת מערכת אספקת מים, דיגום מים, מערך מזון ופסולת לתקן ללא דיחוי.

2. מומלץ לקבל יעוץ מקצועי בתחום תשתיות ומערך מזון.

3. כול שינוי בתשתית ובמערך מזון צריך להיות מאושר ע"י לשכת הבריאות מחוז ירושלים.

5. 
תשתיות ותחזוקה : 
ביום הבקרה המחלקות נמצאו מתוחזקות ומאווררות. בי"ח נמצא במרכז מעלה אדומים נגיש לתחבורה ציבורית וסביבו מגרשי חניה רחבי ידיים לרשות המבקרים. 
תחומים לשיפור ותיקון:

1. יש לשמור מים ואוכל לשעת חירום.

2. יש להתקין פרגולות במרפסת ולהכניס ריהוט גן.
3. יש לשפר את התחזוקה בבנין: תיקוני צבע בחדרים, תיקוני משקופים, סדקים בקירות, במספר מקומות ברחבי בי"ח.
4. יש להחליף במספר מקומות נורות ניאון שרופות.
5. יש להחליף מצעים בלויים.
6. יש להחליף/לשפץ שולחנות בחדרי יום. 
נספח ג'
תקן מול מצבה- כוח אדם  מינהלי ונותני שירותים 
	
	תקן כוח אדם נדרש מינימלי ברוטו
	כוח אדם בפועל ברוטו

	מנהל
	1
	1

	אב בית
	1
	1

	מזכירה
	2
	5

	רופאים 
	-
	 0.55 מנהל רפואי  מומחה בגריאטריה

	אחות ראשית
	1
	1.2

	ס' אחות ראשית
	1
	אין

	טבח/עובדי מטבח
	7
	1 + קייטרינג + מטפלים בכל מחלקה

	תחזוקה
	3
	3 

	מחסנאי
	1
	1

	משגיח כשרות
	0.5
	1.3 - 2 עובדים

	רוקח
	1.01
	0.8

	ע' ניקיון
	10
	17 

	רנטגן
	0.2
	יש מכון רנטגן צמוד לביה"ח

	מנהל שרות פיזיותרפיה
	-
	0.275 

	מנהלת שרות ריפוי בעיסוק
	-
	0.275

	מנהלת שרות עו"ס
	-
	0.56


תקן מול מצבה- כוח אדם למחלקות הסיעודיות - 72 מיטות ברישיון

79  מאושפזים בפועל
	
	תקן כוח אדם נדרש מינימלי ברוטו
	כוח אדם בפועל ברוטו

	רופאים
	1.10
	1.5 מתוכם 0.5 גריאטר

	אחיות 
	12.64
	11.8 מתוכן 6.2 מוסמכות 

	כוח עזר
	25.89
	28.5

	פיזיותרפיה
	1.10
	1.1

	 עו"ס
	0.79
	0.42

	מרפאה בעיסוק
	0.39
	0.44

	מדריכת תעסוקה
	1.10
	1.27

	תזונה
	0.39
	0.41

	קלינאית תקשורת
	0.05
	0.1

	סייעת פיזיותרפיה
	-
	0.25


תקן מול מצבה כח אדם למחלקות לסיעוד מורכב תומך - 70 מאושפזים
	
	תקן כוח אדם נדרש מינימלי ברוטו
	כוח אדם בפועל ברוטו

	רופאים
	5.83 מתוכם 1.94 מומחים בגריאטריה
	 5.8 מתוכם 1.5 מומחים בגריאטריה



	אחיות
	33.05 מתוכם 15.5 מוסמכות
	  20.7 מתוכן 12.3  מוסמכות

	כוח עזר
	15.55
	26.3

	פיזיותרפיה
	0.97
	1.1

	מרפאה בעיסוק
	0.97
	1.1

	עו"ס
	0.97
	1.27

	מדריכת תעסוקה
	0.49
	1.27

	תזונה
	0.97
	1.05

	קלינאי תקשורת
	0.39
	0.1

	סייעת פיזיותרפיה
	-
	0.6 שתי עובדות


תקן מול מצבה- כוח אדם למחלקה תת חריפה – 41 מאושפזים
מתוכם 27 מאושפזים שיקומיים ו-14 מאושפזים תת חריפים 
	
	תקן כוח אדם נדרש מינימלי ברוטו
	כוח אדם בפועל ברוטו

	רופאים
	4.97 (מהם 1 מומחה בגריאטריה, 0.42 בשיקום)
	3.5 מתוכם 1 מומחים בגריאטריה   
0.5 מומחה בשיקום

	אחיות
	15.36
	9.89 מתוכן 8.1 מוסמכות 

	כוח עזר
	12.52
	14.1

	פיזיותרפיה
	2.54
	2.65

	סייעת לפיזיותרפיה
	1.4
	0.55 שתי עובדות

	עו"ס
	1.14
	1.13

	מרפאה בעיסוק
	1.89
	2.04

	מדריכת תעסוקה
	0.57
	0.63

	תזונה
	0.57
	0.55

	פסיכולוג
	0.19
	-

	קלינאית תקשורת
	0.63
	0.41

